Yesu Tiego Joote ne Tij Yalo Kata Obedo ni Ibiro Sandgi | Ngima mar Yesu\nYesu Tiego Joote ne Tij Yalo Kata Obedo ni Ibiro Sandgi\nMATHAYO 10:16–11:1 MARIKO 6:12, 13 LUKA 9:6\nYESU TIEGO JOOTENE KAE TO OOROGI GIDHI GIYAL\nYesu osenyiso jootene weche monego giluw sama giyalo ka gin ji ariyo-ariyo. Kata kamano, ok owe gikanyo. Onyisogi ni nitiere jo akwede ma biro kwedogi. Owachonegi kama: “Neuru! Aorou kaka rombe manie kind ondiegi . . . Tang’uru gi ji nikech giniteru e utegi mag ng’ado bura kendo ginichwadu e sunagokegi. Bende, giniteru e nyim joloch gi ruodhi nikech an.”—Mathayo 10:16-18.\nEn adier ni joote Yesu dhi yudo sand mager. Kata kamano, Yesu singonegi niya: “Ka giterou kik ubed gi parruok kuom kaka ubiro wuoyo kata gima duwach, nimar gima onego uwach ibiro miu gie sano; nikech joma wuoyo ok gin mana un, to en roho mar Wuonu ma wuoyo kokalo kuomu.” Yesu medo wachonegi kama: “Ng’ato noter owadgi mondo onege, to wuoro nolokre gi nyathine, kendo nyithindo nolokre gi jonyuolgi, kendo ginimi oneggi. Kendo ji duto nosin kodu nikech nyinga, to ng’at monano nyaka giko ibiro res.”—Mathayo 10:19-22.\nNikech yalo e tich maduong’, Yesu jiwo jolupne ni gitang’ mondo gimoro kik choch tijgi mar yalo. Owachonegi kama: “Ka gisandou e taon moro, ringuru udhi e taon machielo; nimar adier awachonu ni, ok unutiek lworo taonde manie Israel duto ngang’ ka pok Wuod dhano ochopo.”—Mathayo 10:23.\nMano kaka weche, siem, kod jip ma Yesu chiwo ne jootene 12 gin makende! En adier ni kata mana jopuonjre Yesu ma biro tiyo tij yalo bang’ ka osetho mochier, bende biro luwo weche ma ne ochikogo. Mano nenore kuom weche mosewacho konyiso ni ‘ji duto nosin kod’ jopuonjrene ma ok mana joma joote dhi yalonegi kende. E wi mano, onge kama wasomoe ni oter joote e nyim joloch gi ruodhi e kinde machuok ma giyalogo e alwora mar Galili; bende onge kama wasomoe ni joutegi ochiwogi mondo oneggi.\nKuom adier, Yesu nyiso ni ong’eyo gik ma biro timore e kinde ma biro sama owacho ne jootene wechego. Par ni nonyiso ni jopuonjrene ok bi tieko alwora duto ma onego giyalie “ka pok Wuod dhano ochopo.” Wechego konyowa ng’eyo ni jopuonjre ok bi tieko yalo wach Pinyruodh Nyasaye ka pok Ruoth Yesu Kristo ochopo kaka jang’ad-bura mar Nyasaye.\nSama joote yalo, ok onego gibwog sama ji kwedogi nimar Yesu wacho kama: “Japuonjre ok duong’ moloyo japuonjne, kata misumba ok duong’ moloyo ruodhe.” Gima Yesu wachono en adier. Ji ok rwake kendo isande nikech yalo wach Pinyruodh Nyasaye. Omiyo, mano e gima dhi timore ne jopuonjrene bende. Pod Yesu jiwogi kama: “Kik uluor joma nego ringruok to ok ginyal ketho ngima. Kar mano, luoruru jalo ma nyalo ketho ngima kod ringruok e Gehena.”—Mathayo 10:24, 28.\nYesu en ranyisi maber kuom wachno. Ne onano kendo ne otho ma ok oketho chik Jehova jal ma nigi teko duto. Nyasaye Manyalo Duto e ma nigi teko mar ketho ngima ng’ato (tiende ni miyo ng’atno obed mangima kendo), kata chiere mondo oyud ngima mochwere. Donge nyaka bed ni wechego jiwo jootego ndi!\nYesu nyiso kaka Nyasaye ohero jolupnego ahinya kowacho niya: “Donge oyundi ariyo ing’iewo mana gi nengo matin mar pesa ma mingli, koso? To e ma pod onge achiel kuomgi ma nyalo lwar piny ka Wuonu ok ong’eyo. . . . Omiyo, kik uluor; un nengou duong’ ahinya moloyo oyundi mang’eny.”—Mathayo 10:29, 31.\nOte ma jopuonjre yalo biro pogo udi, nimar joot moko dhi yie kata dhi tamore rwako oteno. Yesu lero kama: “Kik upar ni ne abiro kelo kuwe e piny.” Ee, chir en gima dwarore mondo ng’ato orwak adiera mar Muma. Yesu wacho niya: “Ng’at mohero wuon kata min moloya, ok owinjore koda; to ng’at mohero wuode kata nyare moloya, ok owinjore koda.”—Mathayo 10:34, 37.\nKata kamano, nitie jomoko ma biro rwako jopuonjrene gi chuny mamor. Yesu wacho kama: “Ng’at ma miyo achiel kuom joma tindogi kata mana pi mang’ich kende mondo omodh nikech jalo en japuonjre, adier awachonu ni, ng’atno ok bi lalo pokne ngang’.”—Mathayo 10:42.\nKa koro Yesu osewacho ne jootego weche monego giluw, gik monego gitang’go, kendo jiwogi, giwuok mondo gidhi “e gweng’ ka gweng’ e alworano ka gilando wach maber kendo ka gichango ji kuonde duto.”—Luka 9:6.\nYesu chiwo siem mage ne jopuonjrene?\nEn jip kod hoch mane ma omiyogi?\nAng’o momiyo wan bende wanyalo tiyo gi puonj ma Yesu nomiyo jopuonjrene?


Jehova, Nyasaye ma makore chuth gi joge, kendo Nyasaye ma Jahera | Sud Machiegni\nSOM E Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chiyao Croatian Czech Danish Dholuo Dutch Estonian Ewe Faransa Fijian Finnish Ga Georgian German Greek Haitian Creole Hausa Hiligaynon Hindi Hungarian Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kisungu Kongo Korean Kwanyama Latvian Lingala Lithuanian Luganda Macedonia Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curacao) Persian Polish Portuguese Punjabi Quechua (Bolivia) Rarontongan Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Xhosa Yoruba Zulu\nSULA MAR 28\n“In Kendi Ema Imakori Chuth gi Jogi\n1, 2. Ang’o momiyo wanyalo wacho ni Ruoth Daudi ne ong’eyo kaka osiep ng’ato nyalo lokore ma bed jasigu?\nRUOTH DAUDI ne ong’eyo kaka osiep ng’ato nyalo lokore ma bed jasike. Kinde moro, Jo-Israel wetene ne otimone miganga ka gidwaro gole e loch. E wi mano, ne ondhoge gi joma ne ogeno ahinya. Kaw ane ranyisi mar chi Daudi mokwongo miluongo ni Mikal. Kane eka gikendore, “nohero Daudi” kendo nyaka bed ni ne okonyo Daudi e migepene kaka ruoth. Kata kamano, bang’e, nochako ‘chaye e chunye,’ koneno Daudi “mana kaka ng’a mofuwo.”—1 Samuel 18:20; 2 Samuel 6:16, 20.\n2 Ranyisi mar ng’at machielo ma ne olokore gi Daudi ne en osiepne ma ne ng’adone rieko miluongo ni Ahithofel. Ahithofel ne en ng’ama riek kendo gima nowacho ne ikawo kaka wach mowuok kuom Jehova. (2 Samuel 16:23) Kata kamano, bang’ kinde, ng’at ma ne Daudi ogenoni ne olokore kode mobedo jaandhoga koriwo lwedo joma ne ong’anjo ne Daudi. To be ing’eyo ng’ama ne ochako ng’anjono? Ne en wuod Daudi owuon miluongo ni Absalom! Absalom, ‘noywayo chuny Jo-Israel,’ koketore ruoth ma piem gi Daudi. Ng’anjo ma Absalom nochakono ne omako mach mochuno Daudi ringo mondo kik nege.—2 Samuel 15:1-6, 12-17.\n3.Daudi ne nigi adier e wi wach mane?\n3 Be mano nyiso ni onge ng’at ma ne omakore chuth gi Daudi? E masichene duto, Daudi ne ong’eyo ni ne nitie ng’at momakore kode. Ne en ng’a? Ne en Jehova Nyasaye. Daudi nowacho niya e wi Jehova: “Ne ng’at ma makore chuth gi ng’ato, nimakri chuth kode.” (2 Samuel 22:26, New World Translation) Tiend makruok chuth gi ng’ato en ang’o, to ang’o momiyo Jehova e ranyisi maberie moloyo e nyiso kidono?\nMakruok Chuth gi Ng’ato Tiende Ang’o?\n4, 5. (a) Tiend “makruok chuth gi ng’ato” en ang’o? (b) Ere kaka kido mar makruok chuth gi ng’ato opogore gi bedo ng’at migeno?\n4 E Ndiko mag dho-Hibrania, ‘makruok chuth gi ng’ato’ en dhi nyime kecho ng’ato ka inano kode maok ijwang’e ma nyaka chop kama weche timorene kaka dwarore. Ok en mana bedo ng’at migeno. Ng’at migeno nyalo timo mana gima dwarore mondo ochop migawo moro momiye. To mopogore gi mano, ng’at ma makore chuth gi nyawadgi timo kamano nikech ohere. E wi mano, nitie gik maonge ngima ma bende iwacho ni gin gik minyalo gen. Kuom ranyisi, nikech dwe ok bare e kindene, jandik-zaburi nowacho ni dwe en janeno migeno koluongo dwe ni “janeno ma jadimb wach e polo.” (Zaburi 89:37) Kata obedo ni dwe en gima igeno, ok nyal wach ni dwe makore gi ng’ato. Nikech ang’o? Ng’at ma makore chuth gi nyawadgi timo kamano nikech ohero nyawadgino, to onge kaka gima onge ngima nyalo hero gimoro.\nKata obedo ni iluongo dwe ni janeno migeno, chwech mariek kende ema nyalo nyiso ni gimakore chuth gi jowetegi kaka Jehova\n5 E i Muma, makruok chuth gi ng’ato en kido ma ng’ato nyiso nikech hera. En kido ma ng’ato nyiso mana ng’at mong’eyo maber. Ng’at man gi kidono makore gi nyawadgi kinde duto. Kidono ok chal gi apaka ma biro to lal kaluwore gi yamo. Mopogore gi mano, ng’at ma omakore chuth gi nyawadgi timo kamano kata ka pek maduong’ manade oriwo e nyime.\n6. (a) Ang’o manyiso ni ji manok ahinya ema makore chuth gi jowetegi, to ere kaka Muma nyiso wachni? (b) Yo maberie moloyo mar ng’eyo tiend makruok gi ng’ato chuth en mane, to nikech ang’o?\n6 E kindegi, yudo ng’at ma makore chuth gi nyawadgi ok yot. Kinde mang’eny, osiepe kidhore giwegi. Kwan chwo kod mon ma weyo joma gikendorego siko medore ameda. (Ngeche 18:24; Malaki 2:14-16) Timbe andhoga tinde onya e okang’ ma wanyalo wacho kaka janabi Mika ne owacho niya: “Jo madimbore orumo e piny.” (Mika 7:2) Kata obedo ni kinde mang’eny dhano ok makre gi jowetegi, Jehova to siko makore chuth gi joge. Kuom adier, ka wadwaro ng’eyo maber chuth gima kidoni en, yo maberie moloyo mar timo kamano en neno kaka Jehova nyiso kidoni, ma en achiel kuom yore monyisogo herane.\nJehova Makore Chuth gi Joge e Okang’ Mamalo\n7, 8. Ang’o momiyo inyalo wach ni Jehova kende ema makore chuth gi joge?\n7 Muma wacho niya e wi Jehova: “In kendi ema imakori chuth gi jogi.” (Fweny 15:4, NW) Ang’o momiyo Muma wacho kamano? Donge nitie dhano kod malaike ma osemakore chuth gi jowetegi? (Ayub 1:1; Fweny 4:8) To nade Yesu Kristo? Donge en e ranyisi maber moloyo mar ng’ama ‘ler,’ tiende ni ng’at ma ne omakore chuth gi Nyasaye? (Zaburi 16:10) To kare ang’o momiyo iwacho ni Jehova kende ema makore chuth gi ji?\n8 Mokwongo, ng’e ni kido mar makruok gi ng’ato chuth en achiel kuom yore mag nyiso hera. To nikech ‘Nyasaye en hera’ tiende ni ok nyal poge gi hera, be nitie ng’ato ang’ata manyalo makore chuth gi ji moloyo Jehova? (1 Johana 4:8) En adier ni malaike kod dhano nyalo nyiso kido mag Jehova e okang’ moro. Kata kamano, Jehova kende ema nyalo nyiso kidono e rang’iny ma malo mogik. Nikech en e ‘ng’at ma hike ng’eny,’ en ema osenyiso kidono kuom kinde malach moloyo chwechne moro amora, bed ni gin e piny kata e polo. (Daniel 7:9) Omiyo, Jehova ema makore chuth gi ji moloyo ng’ato ang’ata. Onyiso kidoni e yo maonge ng’at manyalo chopoe. Ne ane ranyisi moko.\n9. Jehova makore chuth gi joge konyiso ‘ng’wono e tijene duto’ e yo mane?\n9 Jehova makore chuth gi joge konyiso ‘ng’wono e tijene duto.’ (Zaburi 145:17) E yo mane? Bug Zaburi 136 chiwo dwoko. Ndikono nyiso kaka Jehova noreso joge nyadinwoya, moriwo kaka ne oreso Jo-Israel e yor hono ma gikalo Nam Makwar. Moro ka moro kuom kwan matindo e sulano tieko niya: “Nimar kechne [“herane,” The Bible in Luo, 1976] osiko nyaka chieng’,” tiende ni omakore chuth gi jotichne. Ndikoni bende oket e sanduk ma wacho ni “Weche Mwanyalo Paro Kuomgi Matut” manie ite mar 289. Sama isomo ndikono, ibiro hum nono neno kaka Jehova osemakore gi joge e yore mang’eny. Ee, Jehova nyiso ni omakore gi jotichne kuom winjo ywakgi kendo konyogi e kinde mowinjore. (Zaburi 34:6) Ka jotich Jehova omakore kode, en be osiko komakore kodgi.\n10. Ere kaka Jehova nyiso ni omakore chuth gi chikene?\n10 Gimachielo manyiso ni Jehova makore chuth gi jotichne, en ni omakore gi chikene. Mopogore gi dhano ma siko loko pachgi e wi gima ber gi gima rach, paro ma Jehova nigo kuom wechego to ok lokre. Kuom ranyisi, kata bang’ higni gana gi gana, timbe ma ne owacho ni richo moriwo timbe juok, lamo nyiseche manono, kod nek pod richo e wang’e. Kokalo kuom janabine Isaya, ne owacho niya: “Nyaka uti An ie en.” (Isaiah 46:4) Omiyo, wanyalo bedo gadier ni wabiro yudo ber kuom luwo chike mabeyo mayudore e Wach Nyasaye.—Isaiah 48:17-19.\n11. Chiw ane ranyisi manyiso ni Jehova timo kaka osingo.\n11 Jehova bende makore chuth gi singone. Gik moko duto mokoro, nyaka chopi. Nikech mano, nowacho kama: “E kaka wachna nobedi mowuok e dhoga: ok enoduog ira nono, to notim gi mahero, kendo nonwang’ hawi kuom tich ma naore mondo otim.” (Isaiah 55:11) Kuom makruok gi wechene, Jehova nyiso ni omakore gi joge. Ok omi joge ogen kayiem nono gima ok odhi timo. Nikech Jehova pok owachoe miriambo nyaka nene, jatichne miluongo ni Joshua nowacho niya: ‘Gimoro ne ok orem kuom gik mabeyo duto ma Jehova nosewacho ne dhood Israel; duto notimore.’ (Joshua 21:45) Nikech mano, wanyalo bedo gadiera chuth ni onge gimoro amora ma Jehova osingonwa maok bi chopo e wang’e.—Isaiah 49:23; Jo Rumi 5:5.\n12, 13. Kido mar Jehova mar makruok chuth gi joge “osiko nyaka chieng’” e yore mage?\n12 Mana kaka waseneno, Muma nyisowa ni kido ma Jehova nigo mar makruok gi ng’ato kata gimoro “osiko nyaka chieng’.” (Zaburi 136:1) Otimo kamano nade? Gimoro achiel manyiso mano en ni ka Jehova oweyo ne ng’ato richone, to oweyone chuth. Mana kaka ne onyis e Sula mar 26, Jehova ok kum ng’ato nikech richo ma ne oseweyone. “Nimar ji duto oseketho, kendo girem kuom duong’ mar Nyasaye,” onego ng’ato ka ng’ato kuomwa obed mamor ni hera mar Nyasaye osiko nyaka chieng’.—Jo Rumi 3:23.\n13 Kata kamano, kido mar Jehova mar makruok chuth gi joge osiko nyaka chieng’ e yo moro machielo. Muma wacho ni ng’at makare “nochal gi yath mopidh e dir aore mag pi, ma nyago olembe e ndalone, ma oboke bende ok tuwo; kendo gi motimo duto nobedi gi hawi.” (Zaburi 1:3) Par ane yien ma pichni ma ite ok tuwo! E yo machalo kamano, ka wan be wahero Wach Nyasaye gadier, wabiro dak aming’a, e ngima maber, kendo mokuwe. Gweth ma Jehova miyo jotichne momakore kode ochwere. Kuom adier, Jehova biro nyiso jotichne hera mosiko e piny manyien moikonegi.—Fweny 21:3, 4.\nJehova ‘Ok Nojwang’ Joge’ Momakore Kode\n14. Ere kaka Jehova nyiso ni omor gi jotichne ma makore kode?\n14 Jehova osenyiso ding’eny ni omakore gi joge. Nikech Jehova ok lokre kata matin, onge kinde ma oweyoe jotichne. Jandik-zaburi ne owacho niya: “Nabedo nyathi, to koro ati; to ok aseneno ng’at matir kojwang’, kata kothe ka kwayo ji chiemo. Nimar Jehova ohero rieko ma pogo wach kare, kendo ok ojwang’o joge maler [“ma omakore kode,” NW].” (Zaburi 37:25, 28) En adier ni nikech Jehova e Jachwech, en kende ema owinjore walame. (Fweny 4:11) Kata kamano, nikech omakore gi jotichne, Jehova mor ahinya gi gik mabeyo ma watimo kendo okawogi mapek.—Malaki 3:16, 17.\n15. Ler ane kaka gima Jehova notimo ne Jo-Israel nyiso ni Jehova makore gi joge.\n15 Nikech Jehova makore gi joge, okonyogi nyading’eny sama gin e chandruok. Jandik-zaburi nyisowa niya: “Ogeng’o richo ni chuny joge maler; ogologi e lwet jo maricho.” (Zaburi 97:10) Ne ane kaka ne otimo ne oganda Jo-Israel. Bang’ reso Jo-Israel e yor hono mi ging’ado Nam Makwar, Jo-Israel ne opako Jehova gi wer niya: ‘In kuom ng’wononi [“makruok chuth gi jotichni,” NW] isetelo ne jo misewaro.’ (Wuok 15:13) Jehova ne onyiso gadier ni omakore gi jotichne kane oresogi e Nam Makwar. Nikech mano, Musa ne onyiso Jo-Israel niya: “To Jehova ok noketo herane kuomu, kata yierou, nikech ne ung’eny moloyo ogendini mamagi; nikech ne unok kuom ogendini duto: to nikech oherou, kendo nikech dorit muma ma nosingo ni kwereu, e momiyo Jehova nogolou oko gi luedo matek, kendo nowarou e od misumbini, ae luet Farao ruodh Misri.”—Rapar mar Chik 7:7, 8.\n16, 17. (a) Jo-Israel ne onyiso Nyasaye achaye maromo nade, to ere kaka Jehova ne onyiso ni pod nokechogi? (b) Ere kaka Jo-Israel ne onyiso ni “ne onge kaka dithiedhgi,” to mano miyowa siem mane?\n16 En adier ni oganda Jo-Israel ne ok odewo kaka Nyasaye ne omakore kodgi nimar kane oseresgi, “ne gimedo ketho e nyime, kendo dagi loch mar Ng’a Ma Malo Chutho.” (Zaburi 78:17) Kuom higni miche, ne ging’anjo nyading’eny kendo weyo Jehova ka gilamo nyiseche manono kendo luwo timbe maricho mag dinde ma ne miyo gibedo joma ochido e wang’ Nyasaye. Kata kamano, Jehova ne ok oketho singruokne kodgi. Kar mano, kotiyo gi janabine Jeremia, ne osayo joge niya: “Duogi, in Israel madok chien; ok anang’iu gi mirima: nikech ang’won [amakora chuth gi joga].” (Yeremia 3:12) Kata kamano, mana kaka sula mar 25 nyiso, thoth Jo-Israel ne ok oloko timbegi. “Ne gicharo joote mag Nyasaye, mi ne gichayo wechene, kendo ne ging’ayo jonabi mage.” To mano ne okelo ang’o? Gikone, “mirimb Jehova nobiro kuom ogandane, nyaka ne onge kaka dithiedhgi.”—2 Weche mag Ndalo 36:15, 16.\n17 Wachni puonjowa ang’o? Jehova ok makre amaka gi ng’ato ang’ata. En adier ni Jehova ‘ogundho gi hera gadieri,’ kendo omor kecho ji ka mano owinjore. Kata kamano, otimo nade ka jaricho tamore chuth rieyo yorene? Ka mano otimore, Jehova makore gi chikene makare, kendo ong’ado ne ng’atno bura mowinjore kode. Mana kaka ne onyis Musa, Jehova ok kwan jaketho kaka ng’ama “ler e bura.”—Wuok 34:6, 7.\n18, 19. (a) Ere kaka ketho joma richo nyiso ni Jehova makore gi joge? (b) Jehova nyiso nade ni omakore gi jotichne ma ne osand moneg?\n18 Yo machielo ma Jehova nyisogo ni omakore gi joge en kuom kumo joma richo. E yo mane? Achiel kuom gima nyiso mano yudore e bug Fweny kama Jehova chikoe malaike abiriyo niya: ‘Dhiuru, uol tewni abiriyo mag mirimb Nyasaye e piny.’ Kane malaika mar adek oolo tawo mare e ‘aore gi sokni,’ pigego ne olokore remo. Kae to malaikano ne owacho ne Jehova niya: ‘Yaye Jaler, Jal ma makore chuth gi joge mantie, kendo ma ne nitie. Ji nochuero remb jo maler kod jonabi, omiyo, isemiyogi remo mondo gimadhi. Mano e mowinjore kodgi!’—Fweny 16:1-6.\nJehova biro nyiso ni omakore gi jotichne mosetho kuom parogi kendo chierogi\n19 Ne ni seche ma ne malaikano chiwoe otene, ne oluongo Jehova ni “Jaler” kata ng’ama makore chuth gi jotichne. Nikech ang’o? Kuom ketho joma richogo, Jehova nyiso ni omakore chuth gi jotichne nikech moko kuomgi osesand moneg. Nikech Jehova omakore kodgi, wiye ok owil kodgi. Ogombo neno jotichnegi, kendo Muma nyiso ni obiro chierogi. (Ayub 14:14, 15) Wi Jehova ok wil gi jotichne momakore kode mana nikech gisetho. Mopogore gi mano, jogo “ngima” e wang’e. (Luka 20:37, 38) Gombo ma Jehova nigo mar chiero jotichne en gima duong’ manyiso ni omakore gi joge.\nJo Nazi nonego Bernard Luimes (koracham) gi Wolfgang Kusserow (diere)\nGrup moro mar josiasa ne ochwoyo Moses Nyamussua (korachwich) gi tong’ motho\nMakruok mar Jehova gi Joge Yawo Yo mar Resruok\n20. ‘Agulni mitimogo miwafu’ gin ng’a gini, to ere kaka Jehova makore kodgi?\n20 Kuom kinde duto ma dhano osedakgo e piny, Jehova osenyiso ni omakore chuth gi joge. Kuom higni gana gi gana, Jehova osebedo ka ‘hore gi ng’wono maduong’ kod agulni mag mirima moket ne keth.’ Nikech ang’o? ‘Mondo omi ji ong’e mwandu mar duong’ne kuom agulni motimonegi miwafu, moseloso chon mondo oyud duong’.’ (Jo Rumi 9:22, 23) ‘Agulni motimonegi miwafugi’ gin joma kare ma owal gi roho maler mondo obed ruodhi kaachiel gi Kristo e Pinyruodhe. (Mathayo 19:28) Kuom yawo yo mar reso agulni motimgo miwafu, Jehova nyiso ni omakore gi Ibrahim ma ne osingone niya: “Kuom kothi dhoudi duto mag piny noyud hawi; niwira isewinjo dwonda.”—Chakruok 22:18.\nNikech Jehova makore chuth gi jotichne, jotichne duto nigi geno mar yudo ngima mochwere\n21. (a) Ere kaka Jehova nyiso ni omakore gi “oganda mang’ongo” ma nigi geno mar tony e “sand maduong’”? (b) Ang’o migombo timo bang’ puonjori kaka Jehova makore gi joge?\n21 Jehova makore e yo ma kamano bende gi “oganda mang’ongo” mabiro tony e “sand maduong’no” kendo dak mochwere e paradis e piny. (Fweny 7:9, 10, 14) Kata obedo ni jotichne ok gin joma kare chuth, Jehova makore kodgi kuom miyogi thuolo mar dak nyaka chieng’ e paradis e piny. Otimo mano e yo mane? Otimo kamano kotiyo gi rawar ma e gima duong’ie mogik ma osechiwo ne joge nikech oherogi. (Johana 3:16; Jo Rumi 5:8) Jogo ma ohero tim makare sudo machiegni gi Jehova nikech omakore gi joge. (Yeremia 31:3) Chop kae, donge iwinjo ka imedo hero Jehova kuom ng’eyo kaka omakore chuth gi joge? Nikech wagombo sudo machiegni gi Nyasaye, mad wanyis ni wahere kuom ng’ado mar tiyone ka wamakore kode motegno.\n1 Samuel 24:1-22 Ere kaka Daudi nonyiso e gik ma ne otimo ne Ruoth Saulo ni ne oluwo ranyisi mar Jehova mar makruok chuth gi ng’ato?\nEsther 3:7-9; 4:6-14 Ere kaka Esther ne oluwo ranyisi mar Nyasaye kane omakore chuth gi ogandane kata ka mano ne nyalo miyo otho?\nZaburi 136:1-26 Ang’o ma ndikoni puonjowa e wi kaka Jehova makore gi joge?\nObadia 1-4, 10-16 Ere kaka Jehova nonyiso ni omakore gi joge kuom ketho Jo-Edom ma ne ok omakore gi jowetegi?\nNyis ni Ihero Chuth Kido mag Jehova\nBedo ng’at mayot wuoyogo kendo maok bwon ji tiende ang’o? Nono ranyisi mar Jehova Nyasaye biro konyowa mondo wanyis kidogo.\n“In Kendi Ema Imakori Chuth gi Jogi”


Kaka Unyalo Loso Weche ma Chandou | Joot Mamor\nKaka Unyalo Loso Weche ma Chandou\n“Beduru gi hera matut e kindu, nikech hera umo richo mogundho.”—1 Petro 4:8\nSama eka uchako ngima gi jaodi, nitie chandruoge mopogore opogore ma ubiro yudo. Chandruogego nyalo betie nikech uneno gik moko e yo mopogore, kaka uwinjo e chunyu opogore, kendo utimo gik moko mopogore nikech ne upon e yo mopogore. Bende, chandruoge nyalo betie nikech jomamoko kata nikech gik ma timore apoya.\nJi ok ohero chomre tir gi wach ma chandogi, kata kamano Muma nyisowa ni wachomre kodgi tir. (Mathayo 5:23, 24) Ka utiyo gi puonj mag Muma, ubiro yudo paro mabeyo ahinya ma nyalo konyou.\n1 WUOURU KUOM WACH MA CHANDOU\nGIMA MUMA WACHO: ‘Gik moko nigi ndalogi. Nitie chieng’ ling’ kod chieng’ wuoyo.’ (Eklesiastes 3:1, 7) Temuru tiyo gi thuolo moromo mondo uwuo kuom wach ma chandou. Bed thuolo nyiso jaodi kaka iwinjo gadier ei chunyi kod paro ma in-go e wi wachno. Kinde duto ‘wachuru adiera’ e kindu. (Jo-Efeso 4:25) Kata ka iyi owang’ manade, tang’uru kik ugoru. Dwoko mamuol nyalo miyo mbaka e wi wach moro matin kik lokre dhawo.—Ngeche 15:4; 26:20.\nKata ka ok iyie gi wach moro, tem bedo gi weche mang’won, kendo med nyiso jaodi hera kod luor. (Jo-Kolosai 4:6) Temuru loso ywaruok me kindu mapiyo kaka nyalore, kendo kik uwe wuoyo e kindu.—Jo-Efeso 4:26.\nKeturu tenge sa mowinjore mar wuoyo e wi wach ma chandou\nSama nyawadu wuoyo, chik iti kendo kik ing’ade. In bende ibiro yudo thuoloni mar wuoyo\n2 CHIK ITI KENDO TEM NG’EYO KOR WACH MA CHANDOU\nGIMA MUMA WACHO: ‘Beduru mamor gi ng’ato ka ng’ato. Kuom wach miyo jomamoko duong’, beduru motelo.’ (Jo-Rumi 12:10) Kaka ichiko iti sama nyawadu wuoyo en gima duong’ ahinya. Tem ng’eyo tiend gima nyawadu wacho kinyiso ni ‘ikeche kendo ibolri.’ (1 Petro 3:8; Jakobo 1:19) Kik iwuondri awuonda ni ichiko iti. Ka nyalore, we gima itimo mondo ichik iti chuth sama jaodi wuoyo kodi, kata kwaye kabe unyalo wuoyo e wi wachno bang’e. Ka ikawo jaodi kaka ng’at mutimogo gik moko kanyachiel to ok kaka ng’at ma upiemgo, ‘iyi ok bi wang’ piyo.’—Eklesiastes 7:9.\nMed chiko iti ka iikri rwako pach jaodi, kata kapo ni weche mowacho ok mori\nNg’e gimomiyo jaodi wuoyo kamano. Tem ng’iyo ranyisi mag del ma jaodi tiyogo kod dwol mowuoyogo\n3 TIMURU KAKA USENG’ADO\nGIMA MUMA WACHO: ‘Ohala nitie kuom tich duto, to twak atwaka nono kelo ne ng’ato dhier.’ (Ngeche 14:23) Yie ayiea gi wach ma useng’ado ok oromo. Onego utim kaka useng’adono. Mano dwaro kinda kod tich matek, kata kamano nitie ber mar timogi. (Ngeche 10:4) Kutimo gik moko kanyachiel, ubiro yudo “pok maber” kuom tiju matek.—Eklesiastes 4:9.\nNg’euru okenge ma ng’ato ka ng’ato kuomu onego okaw mondo ulos wach ma chandou\nKinde ka kinde, utem nono dongruok musetimo e wachno\nLOSURU KANYACHIEL WACH MA CHANDOU\nKa uloso weche kanyachiel, unyalo bedo gadier ni kend maru biro bedo motegno kendo ma nigi mor, to ok ma yomyom mopong’ gi lit. (Ngeche 24:3) Keturu pachu kuom weche man nyime, to kik uchier chandruoge mosekalo. (Ngeche 17:9) Sama utiyo kanyachiel kendo uluwo puonj mag Muma, ubiro nyagoru maber gi wach moro ma obironu.\nEn wach mane ma chanda ahinya ma daher wuoyoe gi jaoda?\nEn ang’o ma anyalo timo mondo ang’e maber kaka jaoda neno wach ma chandano?


Kaka wamedo ng’eyo kido ma ng’ato nigo, e kaka wamedo ng’eyo ng’atno e yo maber, to mano miyo osiep ma ni e kindwa kode medo bedo motegno. E yo ma kamano, kaka wamedo ng’eyo kido mag Jehova, e kaka wamedo ng’eye maber moloyo, to mano miyo osiep ma ni e kindwa kode medo bedo motegno. Kuom kido duto ma Nyasaye nigo, nitie ang’wen ma nenore moloyo: Teko, rieko, ng’ado bura makare, kod hera.\nNYASAYE NIGI TEKO\n“A Jehova Nyasaye! Ne, nichweyo polo gi piny gi tekoni maduong’.”—YEREMIA 32:17.\nTeko ma Nyasaye nigo nenore e gik ma nochueyo. Kuom ranyisi, sama ihoyo nyango, ang’o miwinjoga e pien dendi? Donge iwinjo ka chieng’ muri mamit? Mano teko Jehova ma nenore e chuechne. Chieng’ nigi teko mang’eny ma romo nade? Chuny chieng’ kama lietie moloyo nigi liet ma romo digri 15,000,000 (centigrade). Sekond ka sekond, chieng’ golo teko ma rom gi teko ma nyalo wuok ka omuoj mbom milion miche modhuro riat.\nTo ng’e ni chieng’ tin malich kopime gi sulwe tara gi tara ma ni e kor polo. Josayans wacho ni achiel kuom sulwe madongo mogik mochak ni UY Scuti lachne ohingo mar chieng’ nyadi 1,700. Ka UY Scuti ne nyalo kawo kar chieng’, onyalo kwako piny ngima mokal nyaka kiewo ma planet miluongo ni Jupiter lwororee. Mano konyowa ng’eyo gimomiyo Jeremia nowacho ni Jehova Nyasaye nochueyo polo gi piny gi tekone maduong’.\nTeko ma Nyasaye nigo konyowa nade? Ngima dhano isiro gi gik ma Nyasaye ochueyo, kaka chieng’ kod gik mamoko ma ni e piny. E wi mano, Nyasaye tiyo gi tekone e konyo ng’ato ka ng’ato. Nade? Ka ne Yesu ni e piny ka, Nyasaye nomiye teko mar timo honni. Wasomo kama: “Muofni koro neno, pudhe wuotho, jodhoho bedo maler, joma itgi odino winjo, joma otho ichiero.” (Mathayo 11:5) To nade e kindewagi? Muma wacho ni Nyasaye ‘miyo joma ool teko,’ kendo ni ‘joma rito kuom Jehova tekogi noduogi.’ (Isaiah 40:29, 31) Nyasaye nyalo miyowa “teko mokalo mapile” mondo wanyagre kata wanan e bwo chandruok kod tembe. (2 Jo-Korintho 4:7) Donge iwinjo kimor bedo machiegni gi Nyasaye ma tiyo gi tekone e konyowa?\n“A Jehova tije magi ng’eny ahinya! Isechweyogi duto gi rieko.”—ZABURI 104:24.\nKaka wamedo nono gik ma Nyasaye nochueyo, e kaka wamedo hum gi riekone. Nitie kit sayans moro miluongo ni biomimetics kata biomimicry ma josayans nonoe chuech mag Jehova kae to gikopogi sama giloso gik ma nyasani, moriwo gik matindo tindo kaka glue, kod madongo dongo kaka ndege.\nWang’ dhano nochue e yo miwuoro\nRieko Nyasaye nenore moloyo e yo ma nolosogo dend dhano. Kuom ranyisi, par ane kaka nyathi chakore e ich. Tong’ achiel romo gi nyot dichwo kae to giloso ng’injo (cell) moro achiel moting’o gik moko duto ma dwarore e loso dhano. Ng’injono pogore nyading’eny koloso ng’injo mamoko ma chalo kode. Kae to nitie sama kochopo, to chal mar ng’injogo chako bedo mopogore gi jowetegi. Ka koro gin miche gi miche, gichako loso ng’injo mag remo, mag leche, kod mag choke. Ka pok obudho ahinya, fuonni mag del chako losore kendo tiyo maber. Kuom dweche ochiko kende, ng’injo achiel mokwongocha kalo e okenge mang’eny mi obed nyathi ma dende opong’o ng’injo tara gi gana. Yo ma wechego timorego nyiso rieko matut ma Nyasaye nigo, kendo paro kuomgi osemiyo jomoko owacho weche ma chal gi ma jandik Muma moro nowacho ne Nyasaye niya: “Anagoni erokamano; nimar ne ochweya malich ma miya wuoro.”—Zaburi 139:14.\nRieko ma Nyasaye nigo konyowa nade? Jachuechwa ong’eyo gik ma dwarore mondo wabed ma mor. Nikech riekone matut, omiyowa puonj ma konyowa. Puonjgo yudore e Muma. Kuom ranyisi, Muma Nyisowa niya: “Wereuru ketho e kindu gi chuny man thuolo.” (Jo-Kolosai 3:13) Be mano en puonj ma nyiso rieko? Ee. Nonro osenyiso ni sama waweyo ne ji kethogi, mano miyo wanindo mokue kendo adundowa guecho maber. Bende, weyo ne ji kethogi miyo ok wayud tuoche moko e yo mayot, kuom ranyisi, tuo parruok (depression). Nyasaye chalo kaka osiepwa ma dewowa kendo ma ok ol gi konyowa kendo puonjowa. (2 Timotheo 3:16, 17) Donge mano e osiep ma diher bedogo?\nNYASAYE EN JABURA MAKARE\n“Jehova ohero bura makare.”—ZABURI 37:28, NW.\nNyasaye timo gik makare kinde duto. Kuom adier, “Nyasaye ok nyal timo richo; Ng’a Manyalo Duto ok nyal timo tim mamono ngang’.” (Ayub 34:10) Buche mong’ado ni kare te, mana kaka jandik-zaburi moro nowacho. Nowuoyo kuom Jehova kama: “Ning’ad buch ji kaka owinjore.” (Zaburi 67:4) Nikech ‘Jehova ng’iyo chuny,’ onge ng’ama nyalo wuondo wang’e; kar mano, kinde duto oneno adiera mar wach kendo ong’ado bura makare. (1 Samuel 16:7) Bende, Nyasaye ong’eyo gik ma ok kare kod mibadhi duto ma timore e piny, kendo osingo ni machiegnini, “nogol jo maricho oko e piny.”—Ngeche 2:22.\nKata kamano, Nyasaye ok en jang’ad-bura mager ma dwache maduong’ en mana kumo joma richo. Kar mano, okecho ji sama timo kamano dwarore. Muma wacho niya: “Jehova en Nyasaye mang’won kendo ma kecho ji,” moriwo nyaka joricho moloko chunygi. Donge mano jabura makare?—Zaburi 103:8, NW; 2 Petro 3:9.\nBedo ni Nyasaye en jabura makare konyowa nade? Jaote Petro nowacho kama: “Nyasaye ok buon ng’ato ang’ata, to ei oganda moro amora, ng’at moluore kendo ma timo gik makare, oyiego.” (Tich Joote 10:34, 35) Yo ma Nyasaye ng’adogo bura kelonwa ber nikech ok obuon ji kata nyisogi achaya. Onyalo rwakowa ire kendo wanyalo lame bed ni pien dendwa chalo nade, waa e piny mane, sombwa ogik kanye, wamewo, kata wadhier.\nNyasaye ok buon ji, kendo waduto wanyalo yudo ber nikech mano, bed ni pien dendwa chalo nade, wamewo, kata wadhier\nNikech Nyasaye diher ni wang’e yo mong’adogo bura kendo wayud ber, omiyowa chuny mar pogo ber gi rach. Muma wacho ni chuny mar pogo ber gi rach en ‘chik mondik e i chunywa,’ kendo ni ‘ochiwo neno’ ka be timbewa beyo kata richo. (Jo-Rumi 2:15) Mano konyowa nade? Ka watiego chunywa mar pogo ber gi rach, onyalo chwalowa mondo kik watim gik ma hinyo ji kata ma ok nyis bura makare. To ka wakier, onyalo jiwowa mondo wakwa ng’wono kendo warie yorewa. Kuom adier, ng’eyo kaka Jehova en jabura makare kelonwa ber kendo miyo wagombo sudo machiegni kode!\nNYASAYE EN HERA\n“Nyasaye en hera.”—1 JOHANA 4:8.\nMuma wacho ni Nyasaye nigi teko, en gi rieko, kendo ohero gik makare, to ok owach ni Nyasaye en teko, en rieko, kata ni en gik makare; to kochopo kar hera to owacho ni Nyasaye en hera. Ang’o momiyo? En nikech inyalo wach gadier ni teko Nyasaye miyo otimo gik moko, kendo bura mong’ado makare kod riekone tayo kaka otimo gik moko. Kata kamano, herane e ma chwale mondo otim gik moko. Gimoro amora motimo otudore gi herane.\nKata obedo ni Jehova ok nochando gimoro amora, herane e ma nochwale mondo ochue dhano kod malaike mondo giyud ber kuom herane kod ritne makende. Noloso piny e yo mowinjore chuth gi dhano. Kendo pod odhi nyime nyiso ni ohero dhano duto nikech “omiyo wang’-chieng’ mare rieny ne joma richo kaachiel gi joma beyo, kendo omiyo koth chue ne joma kare kaachiel gi joma ok kare.”—Mathayo 5:45.\nE wi mago, “Jehova ogundho gi hera matut kendo okecho ji.” (Jakobo 5:11) Ohero joma kawo okang’ mar ng’eye kendo sudo machiegni kode. Nyasaye neno kinda ma waduto watimo. Kuom adier, odewo “ng’ato ka ng’ato kuomwa.”—Tich Joote 17:27.\nHera mar Nyasaye konyowa nade? Wabedoga ma mor sama waneno ka chieng’ podho maber. Wamor sama nyathi matin nyiero. Wawinjo maber sama joodwa oherowa. Kata obedo ni mago ok gin gik mochuno ahinya, gimiyo ngima bedo mamit.\nGima chielo ma wan-go nikech hera mar Nyasaye en thuolo mar wuoyo kode e lamo. Muma jiwowa kama: “Kik ubed gi parruok e wi gimoro amora, to kuom gik moko duto, kulamo kendo kusayo kaachiel gi goyo erokamano, nyisuru Nyasaye kwayou.” Kaka wuoro ma jahera, Jehova dwaro ni wadhi ire mondo okonywa sama wan gi parruok. Nikech herane, osingonwa ni ka wanyise gik ma chandowa, obiro miyowa “kuwe mar Nyasaye ma loyo ng’eyo duto.”—Jo-Filipi 4:6, 7.\nBe kido mag Nyasaye ma wanonogi, kaka teko, rieko, bura makare, kod hera okonyi medo ng’eye? Mondo imed ng’eyo Nyasaye e yo matut, wajiwi ni idhi nyime gi somo mondo ine gik mosetimo kod mobiro timo. Gigo biro konyi ahinya.\nNYASAYE NIGI KIDO MAGE? Jehova nigi teko, oriek, kendo ong’ado bura makare; onge ng’ama rom kode e nyiso kidogo. To kite ma morowa mogik en herane\nBe Nosieko Kende Koso Nochueye? Yie Kuom Nyasaye Nyasaye Dwoko Penjo ma Ji Nigo e Wi Muma\nSamoro inyalo hum kifwenyo gik ma Nyasaye osetimo mondo wadag maber e kinde mabiro.\nYo ma Nyasaye ochueyowago miyo wabedo gadier ni ong’eyowa e rang’iny ma malo.\nAng’o ma Muma Wacho e Wi Timo ne Ji Gik Moko e Yo Makare?


3 Weeks to go! | Journey to Alaska for Juvenile Arthritis (ja4ja)\n← Funding Approaches $4,000! $200 more!\nReprint from the Alaska Journal (from Pottstown Mercury) →\nThis entry was posted in Juvenile Arthritis, Ride Details and Fundraising and tagged adventure motorcycle, Alaska Ride, arthritis ride, donation, juvenile arthritis, Motorcycle charity ride. Bookmark the permalink.


Heruru Joma Nyasaye Ohero | Hera mar Nyasaye\nSULA MAR 3\nHeruru Joma Nyasaye Ohero\n“Ng’a mawuotho kod jo mariek nobedi mariek.”—NGECHE 13:20.\n1-3. (a) En adiera mane ma ok dikwedi ma Muma nyiso? (b) Wanyalo yiero osiepe mabiro chikowa e yo maber nade?\nNITIE yo ma ji chal gi sponj; gihinyo modho gimoro amora molworogi. Yot ahinya rwako ka ok wang’eyo, paro, puonj kod chike, koda timbe joma wamakogo osiep.\n2 Muma nyiso adiera ma ok dikwedi kowacho kama: “Ng’a mawuotho kod jo mariek nobedi mariek: to ng’a ma wadgi jo mofuwo none chandruok.” (Ngeche 13:20) Ngeroni ok wuo mana kuom joma wang’erego mana matin. Wach mawacho ni ‘wuotho kod’ nyiso osiep madhi nyime. * Buk moro ma wuoyo kuom Muma wacho kama e wi ndikoni: “Wuotho gi ng’ato tiende en hera kod tudruok.” Donge inyalo yie ni wahinyo luwo timbe joma wahero? Kuom adier, nikech watudore ahinya gi joma wahero, ginyalo chikowa e yo maber kata marach.\n3 Mondo wasiki e hera mar Nyasaye, dwarore ahinya mondo wamany osiepe mabiro chikowa e yo maber. Ere kaka wanyalo timo mano? Wanyalo timo mano ka wahero joma Nyasaye ohero, ka watimo osiepe gi osiepe Nyasaye. Par ane wachno. Donge onge osiepe madi wayier maloyo ma nigi timbe ma Jehova dwaro kuom osiepene? Koro wanonie kit ji ma Nyasaye ohero. Ka wang’eyo yo ma Jehova nenogo gik moko, wabiro bedo moikore yiero osiepe mowinjore.\nJOGO MA NYASAYE OHERO\n4. Ang’o momiyo Jehova nigi ratiro mar yiero malong’o ahinya joma bedo osiepene, kendo ang’o momiyo Jehova ne oluongo Ibrahim ni “osiepna”?\n4 Kodok e wach mako osiep, Jehova yiero malong’o ahinya. Donge en gi ratiro mar timo kamano? Kuom adier, en e Ruoth Man Malo Chutho e wi polo gi piny, kendo bedo osiepne en bedo gi luor maduong’ ahinya. Kare jomage moyiero kaka osiepene? Jehova sudo machiegni gi jogo mogeno kuome kendo oketo yiegi duto kuome. Kuom ranyisi, par ane kuom jaduong’ Ibrahim, jal ma ne ong’ere ahinya kuom yiene motegno. Tek ahinya paro ni wuoro ma dhano nyalo yudo tem maduong’ie moloyo kwaye mondo ochiw nyathine kaka misango. * Kata kamano, ka en gi yie chuth ‘ni Nyasaye nyalo chiero ji a kuom tho,’ Ibrahim noikore chiwo Isaka. (Jo Hibrania 11:17-19) Nikech Ibrahim ne onyiso yie kod luor machalo kamano, Jehova noluonge e yor hera ni “osiepna.”—Isaiah 41:8; Jakobo 2:21-23.\n5. Jehova kawo joma winje gadier nade?\n5 Jehova kawo wach winje gadiera ka gima duong’ ahinya. Ohero joma oikore bedo joadiera kuome maloyo gimoro amora. (2 Samuel 22:26, Luo, 1976) Mana kaka ne waneno e Sula Mokwongo mar bugni, Jehova nwang’o mor maduong’ ahinya kuom jogo mayiero winje nikech gihere. Ngeche 3:32 wacho ni, “omako osiep kod jo matir.” Jogo matimo dwach Nyasaye gadier, Jehova gwelo e yo mang’won: Ginyalo bedo welo e “tabanakel” mare tiende ni orwakgi mondo gilame kendo omigi thuolo mar chopo ire e lamo.—Zaburi 15:1-5.\n6. Ere kaka wanyalo nyiso ni wahero Yesu, kendo Jehova neno joma ohero Wuode nade?\n6 Jehova ohero jogo mohero Yesu, Wuode ma miderma. Yesu nowacho kama: “Ng’a mohera nomak wachna; Wuora bende nohere, kendo wanabi ire, kendo wanabed kode.” (Johana 14:23) Ere kaka wanyalo nyiso ni wahero Yesu? Kuom adier, wanyalo timo kamano ka warito chikene, moriwo ote mar lando wach maber kod timo jopuonjre. (Mathayo 28:19, 20; Johana 14:15, 21) Bende wanyiso herawa kuom Yesu ka ‘waluwo ndache’ machiegni, tiende ni waluwo kaka notimo kuom nyalowa duto kaka dhano e wechewa kod timbewa. (1 Petro 2:21) Chuny Jehova mor ahinya kuom kinda ma joma heragi kuom Wuode miyo giluwo kit ngima machalo gi mar Kristo.\n7. Ang’o momiyo timo osiep gi osiepe Jehova en rieko?\n7 Yie, chung’ motegno e adier, winjo wach, kod hero Yesu kaachiel gi yorene gin mana moko kuom kido ma Jehova manyo kuom Osiepene. Ng’ato ka ng’ato kuomwa onego openjre kama: ‘Bende kido kaachiel gi yorego nenore ratiro kuom osiepe ma ang’iyogo ahinya? Bende asetimo osiep gi osiepe Jehova?’ Timo kamano nyiso rieko. Jogo ma nyago kit joma oluoro Nyasaye kendo lando wach maber mar Pinyruoth gi kinda nyalo bedonwa ranyisi maber, ka gimiyo watemo matek mondo wadag ka watimo matek mondo wami Nyasaye mor.—Ne sanduk mawacho ni “ Osiep Maber Chalo Nade?” manie ite mar 29.\nOSIEP MABER CHALO NADE?\nPuonj: “Osiep ng’ato ohere ndalo duto; kendo omin ng’ato nonyuole mondo okonye chieng’ chandruok.”—Ngeche 17:17.\nBende osiepena gin osiepe Jehova kod Yesu?—Johana 15:14, 16; Jakobo 2:23.\nBende osiepena konya bedo gi timbe mabeyo?—1 Jo Korintho 15:33.\nBende osiepena ohera ma ginyalo rieya ka dwarore?—Zaburi 141:5; Ngeche 27:6.\nWeche kod timbena nyiso ni an osiep machalo nade kuom jomoko?—Ngeche 12:18; 1 Johana 3:16-18.\nPUONJRUOK KUOM RANYISI MORO MANIE MUMA\n8. Ang’o mamori kuom osiep ma ne nie kind (a) Naomi gi Ruth? (b) rowere adek ma ne Jo-Hibrania? (c) Paulo gi Timotheo?\n8 Ndiko oting’o ranyisi mathoth mag joma ne oyudo ber bang’ yiero osiepe mowinjore. Inyalo somo kuom wach osiep ma ne nitie e kind Naomi gi chi wuode ma Ruth, e kind rowere adek ma Jo-Hibrania ma ne osiko kanyachiel e piny Babulon, kod ma ne nie kind Paulo gi Timotheo. (Ruth 1:16; Daniel 3:17, 18; 1 Jo Korintho 4:17; Jo Filipi 2:20-22) Kata kamano, wapar ane kuom ranyisi machielo makende: osiep ma ne nie kind Daudi gi Jonathan.\n9, 10. Ang’o ma ne otudo Daudi gi Jonathan machiegni kaka osiepe?\n9 Muma nyiso ni bang’ ka Daudi nosenego Goliath, “chuny Jonathan noriwore gi chuny Daudi, mi Jonathan nohere kaka nohero chunye owuon.” (1 Samuel 18:1) Mi ne gichako osiep ma ngita gi del kata bedni ok ne gin mbese, osiepgino nosiko nyaka tho Jonathan e lweny. * (2 Samuel 1:26) Ang’o ma ne tudogi machiegni kaka osiepe?\n10 Daudi gi Jonathan ne nigi winjruok machiegni ahinya nikech hera ma ne giherogo Nyasaye kod gombogi maduong’ mar siko ka gichung’ motegno kuome. Ji ariyogi ne owinjore kuom gombogi mar miyo Nyasaye mor. Ng’ato ka ng’ato kuomgi nonyiso kido mamiyo nyawadgi here. Onge kiawa ni Jonathan ne mor ahinya gi chir kod kinda mar rawera ma ne ok oluoro chung’ motegno ne nying Jehova. Daudi ne omiyo luor jal ma ne duong’ moloye ma ne oriwo chenro mag Jehova lwedo gadier kendo keto dwach Daudi nyime gi chunye duto maloyo mage owuon. Par ane, kuom ranyisi, gima ne otimore ka Daudi ne chunye okuyo kodak e thim, ka ng’ama oriembi mondo otony kuom mirimb Ruoth Saulo, wuon Jonathan. Konyiso e yo makende ni en osiep mogen, Jonathan nokawo thuolo kendo “nodhiyo ir Daudi . . . mi notego luete kuom Nyasaye.” (1 Samuel 23:16) Par ane kaka Daudi nyaka bedni ne owinjo kane osiepne mogeno nobiro ire mi oriwe lwedo ka jiwe! *\n11. Ang’o ma ipuonjori kuom wach osiep kaluwore gi ranyisi mar Jonathan kod Daudi?\n11 Wapuonjre ang’o kuom ranyisi mar Jonathan gi Daudi? Puonj maduong’ moloyo en ni, gima duong’ ahinya ma osiepe onego obedgo machalre en hero winjruok maber gi Nyasaye. Ka wasudo machiegni gi jogo ma wariworego e yie, marito chike mag timbe mabeyo kaka magwa, kod gombowa mar siko ka wachung’ motegno kuom Nyasaye, jiwruok e paro, kaka ji winjo, kod weche ma ne osene majiwowa, nyalo bedoe. (Jo Rumi 1:11, 12) Wayudo osiepe ma nigi gombo mar chung’ motegno kor Nyasaye e kind Jokristo wetewa. To bende mae nyiso ni ng’ato ang’ata mabiro e Od Romo en osiep maber? Ooyo, ok ochuno.\nYIERO OSIEPE MWANG’IYOGO\n12, 13. (a) Ang’o momiyo nyaka wabed joma yiero kit osiepe kata mana e kind Jokristo wetewa? (b) Chandruok mane ma kanyakla mag Jokristo mokwongo ne oromogo mi ne omiyo Paulo ochiwo siem mane motegno?\n12 Kata mana ei kanyakla, nyaka wayier kit osiepe mabiro konyowa dongo e winjruokwa gi Nyasaye. Bende mae onego bwogwa? Ok kamano. Jokristo moko ei kanyakla nyalo kawo kinde malach mondo gibed jo motegno e winjruokgi gi Nyasaye, mana kaka olemo moko budho e wi yath kapok gichiek. Kuom mano, e kanyakla moro amora, wanwang’o Jokristo manie okang’ mopogore opogore kuom dongruok e winjruok gi Nyasaye. (Jo Hibrania 5:12–6:3) En adier ni, onego wanyis horruok kod hera ne joma nyien kata joma yomyom, nikech wadwaro konyogi mondo gidongi e winjruokgi gi Nyasaye.—Jo Rumi 14:1; 15:1.\n13 Nitie kinde ma wach moro nyalo bedo e kanyakla madwaro ni nyaka wayier joma watimogo osiep. Jomoko nyalo donjo e timbe michichgo. Moko nyalo chako bedo gi chuny malit kendo mang’ur. Kanyakla mag Jokristo mokwongo ne nigi chandruok machalo gi mano. Kata obedo ni thothgi ne ochung’ motegno, jomoko to ok ne nigi tim maber. To nikech jomoko ei kanyakla ma Korintho ne ok orito puonj moko mag Jokristo, jaote Paulo nosiemo kanyaklano kama: “Kik wuondu; osiepe maricho ketho timbe mabeyo.” (1 Jo Korintho 15:12, 33) Paulo nosiemo Timotheo ni kata mana e kind Jokristo wetene, ne nyalo bedoe jomoko ma ok nigi tim makare. Nonyis Timotheo mondo oaye kuom joma kamago, ma ok oketogi bedo osiepene.—2 Timotheo 2:20-22.\n14. Ere kaka wanyalo konyore gi puonj mayudore e siem ma Paulo ne ochiwo kuom wach osiepe?\n14 Ere kaka wanyalo konyore gi puonj mayudore e siem ma Paulo ne ochiwo? Ka waweyo ng’iyo gi ng’ato ang’ata obed ei kanyakla kata oko mare, manyalo miyo wabed joma ochido. (2 Jo Thessalonika 3:6, 7, 14) Nyaka warit winjruokwa gi Jehova. Ng’e ni mana kaka sponj, waywayo paro kaachiel kod timbe osiepewa. Mana kaka ok wanyal ling’o sponj ei pi mochido ka wageno ni obiro modho pi maler, e kaka ok wanyal wuotho gi joma ywayowa e timbe maricho ka wageno ni wabiro ywayo timbe mabeyo.—1 Jo Korintho 5:6.\nInyalo yudo osiepe mowinjore e kind Jokristo weteni\n15. Ere gima inyalo timo mondo iyud osiepe matiyo matek mondo orit winjruok margi gi Jehova ei kanyakla?\n15 Wamor ni, wan gi thuolo maber ahinya mar nwang’o osiepe mowinjore e kind Joneno wetewa. (Zaburi 133:1) Ere kaka inyalo yudo osiepe matiyo matek mondo orit winjruok margi gi Jehova ei kanyakla? Seche ma inyago kido mag ng’at moluoro Nyasaye kod yorene, onge kiawa ni ibiro bedo gi osiepe matimo kinda kaka mari. Bende nyalo dwarore ni ikaw okang’ mondo itim osiepe manyien. (Ne sanduk mawacho ni “ Kaka Ne Watimo Osiepe Mabeyo,” manie ite mar 30.) Many joma nigi kido midwaro nyiso. Winj puonj ma Muma chiwo ni “yawnwauru chunyu,” kimanyo osiepe gi Jokristo wetewa ma ok wadewo oganda, pinje ma giaye, kata kitgi gi timbegi. (2 Jo Korintho 6:13; 1 Petro 2:17) Kik imak osiepe mana gi mbeseni kende. Wiyi kik wil ni Jonathan ne duong’ ne Daudi ahinya. Thoth jodongo nyalo gero osiep motegno kuom weche ma giseneno kod rieko.\nKAKA NE WATIMO OSIEPE MABEYO\nJaneno miluongo ni Shivani nowacho kama, “Mokwongo, ne tekna ahinya timo osiep gi ji e kanyakla. To ne aduogo anwang’o ni kare bedo gi kinda e tij lendo nokonya bedo gi kido machalo kaka horruok, sinani, kod hera machiwore. Kaka amedo nyago kidogi, e kaka anwang’o ni joma nigi kido kaka mago medo sudo machiegni koda, kendo sani koro an gi osiepe mabeyo.”\nJaneno miluongo ni Ryan nowacho kama, “Ne alemo ni mondo anwang’ie osiepe ei kanyakla. To kuom kinde malach, ne aneno ni kwayona ne ok yud dwoko. Bang’e to nafwenyo ni kara onge gima natimo malong’o mondo alos osiepe. Ne ok akaw okang’ mar timo mano. Kata kamano, chakre achaki timo kaka ne akwayo e lamo, an gi adier ni Jehova osemiya dwoko.”\nKA CHANDRUOK ONENO\n16, 17. Ka Jakristo wadwa ochwanyowa e yo moro, ang’o momiyo ok onego wabed tenge gi kanyakla?\n16 Bedo ni kanyakla nigi joma kitgi opogore opogore kendo ma a kuonde mopogore opogore, chandruok nyalo bedoe kinde ka kinde. Jakristo wadwa moro nyalo wacho kata timo gimoro machwanyowa. (Ngeche 12:18) Seche moko chandruok biro nikech kit ji ma ok chalre, ka ji ok owinjore, kata bedo gi paro mopogore opogore. Be chandruok ma kamago biro chwanyowa mi wabed tenge gi kanyakla? Mano ok timore ka wahero Jehova gadier kod joma ohero.\n17 Kaka Jachwech kendo Jarit-Ngima, Jehova owinjore nwang’o hera kod chiwruokwa chuth. (Fweny 4:11) E wi mano, kanyakla ma omor tiyogo owinjore riwo lwedo ma ok wawe. (Jo Hibrania 13:17) Omiyo ka Jakristo wadwa ochwanyowa kata ok otimo kaka ne waparo e yo moro, ok wabi bedo tenge gi kanyakla mondo wanyis ni ok wamor. Onge tiende timo mano. Jehova ok ema ochwanyowa. Hera ma waherogo Jehova biro konyowa mondo kik wakwede kata kwedo oganda joge bende!—Zaburi 119:165.\n18. (a) Wanyalo timo ang’o mondo warit kuwe manie kanyakla? (b) Yiero ng’wono ne ng’ato ka nitie gima omiyo onego otim mano kelo gweth mage?\n18 Hero Jokristo wetewa biro konyowa mondo warit kuwe manie kanyakla. Jehova ok kwa joma ohero mondo obed jo makare chuth ma ok nyal ketho, kendo wan bende ok onego watim kamano. Hera konyowa mondo waum richo matindo tindo, kwang’eyo ni waduto warem kendo waboth. (Ngeche 17:9; 1 Petro 4:8) Hera konyowa mondo wasik ka ‘wawere richo ng’ato gi ng’ato.’ (Jo Kolosai 3:13) Puonjni ok yot ahinya tiyogo kinde moko. Ka waweyo paro maricho olowa, wanyalo siko kwamako sadha, ka sa moro waparo ni mirimbwa kumo ng’at mochwanyowano. Kuom adier, mako sadha en mana gima hinyowa. Yiero chiwo ng’wono ne ng’ato ka nitie gima omiyo onego tim mano kelo gweth mogundho. (Luka 17:3, 4) Omiyo wabedo gi paro kod chuny mokuwe, orito kuwe e kanyakla, kendo moloyo duto, orito winjruok manie kindwa gi Jehova.—Mathayo 6:14, 15; Jo Rumi 14:19.\nSECHE MOWINJORE NG’ADO OSIEP\n19. Ang’o giri manyalo timore machuno ni nyaka wang’ad osiep gi ng’ato?\n19 Seche moko, ikwayowa mondo wang’ad osiep kod jal mosebedo achiel kuom jokanyo mag kanyakla. Ma en gima timore sama ogol achiel kuom owetewa moketho chik Nyasaye ma ok oyie lokre e kanyakla, kata ka okwedo yie kopuonjo puonj mag miriambo kata ka oweyo kanyakla. Wach Nyasaye nyisowa maler ni ‘kik wawuothi’gi joma kamago. * (1 Jo Korintho 5:11-13; 2 Johana 9-11) Nyalo bedo matek ahinya werruok gi ng’ato ma samoro ne en osiepwa kata ma samoro en watwa. Bende wabiro chung’ motegno, kwanyiso ni hero Jehova kod chikene makare e gima duong’ maloyo gimoro amora? Ng’e ni Jehova kawo here kod winje kaka gik madongo ahinya.\n20, 21. (a) Ang’o momiyo golo ng’ato oko mar kanyakla en chenro manyiso hera? (b) Ang’o momiyo en gima ber mondo wayier osiepewa gi rieko?\n20 Chenro mar golo ng’ato oko mar kanyakla kuom adier en chenro mar hera moa kuom Jehova. Nikech ang’o? Golo jaricho ma ok lokre oko mar kanyakla nyiso hero nying Jehova maler kod gima nyingno ochung’ne. (1 Petro 1:15, 16) Chenro mar golo ng’ato oko mar kanyakla rito kanyakla. Joma ochung’ motegno kuom tiyo ni Jehova irito mondo kik gidonj e timbe ma ok ni kare ma joma timo richo goyiemgo nyalo kelo kendo ginyalo medo lemo ka ging’eyo ni kanyakla en kama oriti kuom piny marachni. (1 Jo Korintho 5:7; Jo Hibrania 12:15, 16) Kum motegnono nyiso hera mitimo ne jarichono. Mano nyalo bedo ni e gima chiewe mondo omi pache oduogi mondo odog ir Jehova.—Jo Hibrania 12:11.\n21 En adier ni osiepewa ma wang’iyogo nyalo bedo gi teko machikowa. Kuom mano, en gima ber mondo wayier osiepewa gi rieko. Kuom timo osiep gi osiepe Jehova, kendo hero joma Nyasaye ohero, wabiro bedo gi osiepe mabeyo kaka nyalore. Gik ma waywayo koa kuomgi biro konyowa chopo kindawa mar moro Jehova.\n^ par. 2 E dho-Hibrania wach moloki ni “ng’ama wadgi en” bende oloki ni ‘ng’iyogo kaka osiep’ kod ‘mako osiep.’—Jobura 14:20; Ngeche 22:24.\n^ par. 4 Kokwayo Ibrahim mondo otim mano, Jehova nochiwo ranyisi machuok mar kaka en owuon ne odhi timoe misango mar Wuode ma miderma. (Johana 3:16) Jehova nodonjo e wach Ibrahimni, mochiwo im kaka gir misango kar Isaka.—Chakruok 22:1, 2, 9-13.\n^ par. 9 Daudi ne en rawera, matiende ni “mana wuoi,” e kinde ma ne onege Goliath kendo ne en kar jahigini 30 e kinde ma ne Jonathan thoe. (1 Samuel 17:33; 31:2; 2 Samuel 5:4) Jonathan, ma ne en kar jahigini 60 kane otho, nenore maler ni ne ohingo Daudi gi higini madirom 30.\n^ par. 10 Mana kaka 1 Samuel 23:17 nyiso, Jonathan nowacho ne Daudi gik moko abich mondo ojiwego: (1) Nojiwo Daudi mondo kik oluor. (2) Noyango ne Daudi ni gik ma Saulo timogo ok bi time gimoro. (3) Noparo ne Daudi ni obiro bedo ruoth, mana kaka Nyasaye ne osesingo. (4) Nosingore ni ok nowe Daudi. (5) Nonyiso Daudi ni kata mana Saulo bende ong’eyo kaka Jonathan dwaro siko gi Daudi.\n^ par. 19 Ka idwaro weche momedore mawuoyo kuom kaka onego tim ne joma ogol oko mar kanyakla kata moweyo kanyakla, to ne Apendiks, ite mag 207-209.\nWeche motigo e Muma ni, “pogre gi richo” otudore nade gi gik ma notimore ndalo Musa? Gin puonj mage mwanyalo yudo kuom gik ma notimorego?\nTang’ ne Osiepe Maricho e Ndalo Gikogi\nOsiepe ma ng’ato bedogo oriwo gik mathoth moloyo mana joma obudhogo.\nJehova “Ok Odewo Wang’ Ji”


Fweny 11 - Holy Bible [Luo Bible 2020] - (Fwe 11)\nEka nomiya rapim machalo gi luth mar pimo; kendo nowachona niya, “Aa malo idhiyo ipim hekalu mar Nyasaye kod kendo mar misango, kendo ikwan joma lemo kanyo!\nTo iwe laru ma oko manie nyim hekalu kik ipime, nikech osemiye joma ok jo-Yahudi, kendo gibiro nyone gi tiendegi ka giketho dala maler kuom dweche piero angʼwen gariyo.\nTo abiro miyo jonenona ariyo morwakore gi lep gugru teko, kendo ginihul wach Nyasaye kuom ndalo alufu achiel gi mia ariyo kod piero auchiel.”\nJoneno ariyogo e yiende ariyo mag zeituni, kod rachungi teyni ariyo mochungʼ e nyim kom Ruodh piny.\nKa ngʼato moro amora dwaro hinyogi, to mach wuok e dhogi matieko wasikgi. Mano e kaka ngʼato moro amora madwaro hinyogi notho.\nJogi nigi teko mar loro polo mondo koth kik chue e ndalo ma gihuloe wach. To bende gin gi teko mar loko pi obed remo kendo kelo tuoche yembe mopogore opogore e piny e kinde mora amora magidwaro.\nRingregi noriere koriyo e yo mar dala maduongʼno, ma iluongo gi ngero ni Sodom kod Misri, dalano e kama nogurie Ruodhgi.\nTo ji moa e ogendini duto gi dhoudi, kod dhok duto ma ji wacho gi pinje duto, norang ringregi kuom ndalo adek gi nus, kendo ok giniyie mondo oyikgi.\nJi duto modak e piny nogo siboi kuom thogi, ka gimor kendo gimiyore chiwo, nikech jonabi ariyogo nosebedo kasando ji modak e piny.\nTo bangʼ ndalo adek gi nus much ngima mar Nyasaye nodonjo eigi, mine gichungʼ gi tiendegi, kendo luoro maduongʼ nomako joma ne onenogi.\nBangʼ mano negiwinjo dwol maduongʼ koa e polo kawachonegi niya, “Biuru malo ka!” Mine gidhi e polo malo ei bor polo moumogi, ka wasikgi nenogi.\nE sa nogo piny noyiengni matek, mi achiel kuom apar mar bath dalano nomukore mogore piny, kendo ji alufu abiriyo notho e yiengni mar pinyno to joma nodongʼ nobwok malich, kendo negimiyo Nyasach Polo duongʼ!\nMasira mar ariyo osekadho, neuru, masirano mar adek biro biro piyo.\nEka malaika mar abiriyo nogoyo turumbetene, to dwonde moko nokok matek ei polo, kagiwacho niya, “Pinyruodhi mar pinyni koro osedoko pinyruodhi mar Ruodhwa kendo mar Kristo, kendo enolochi nyaka chiengʼ.”\nTo jodongo piero ariyo gangʼwen mane obedo e kombegi mag duongʼ e nyim Nyasaye, nokulore piny auma kendo ne gidendo Nyasaye,\nNyiego nomako pinje mag ogendini, to koro mirimbi osechopo. Kinde osechopo mar ngʼado bura ni joma otho, kendo chiwo mich ni jotichni ma jonabi, gi jogi maler kod jogo moluoro nyingi, jomatindo gi jomadongo. Kendo tieko jogo maketho piny.”\nEka hekalu mar Nyasaye noyaw e polo, kendo Sandug Muma mar singruok nonenore ei hekalu; to mil polo marieny mager gi riadruok, koko kod mor polo gi yiengni mar piny nobetie kendo kodh pe nochwe mangʼeny.


Tich Joote 26 - Holy Bible [Luo Bible 2020] - (TiJo 26)\nTich Joote 26\nEka Agripa nowachone Paulo niya, “In thuolo mondo iwuo kuomi iwuon.” Eka Paulo notingʼo bade malo bangʼe ochako wuoyo kowacho niya,\n“Akwanora kaka ngʼat mogwedhi, Ruoth Agripa, kuom yudo thuolo mar chungʼ e nyimi kawuono, mondo awuo kuom weche duto ma jo-Yahudi osedonjonago.\nMoloyo mano, amor, nikech in ngʼat molony e chike jo-Yahudi duto kod mbakagi ma ok rum, kendo makelo miero. Kuom mano, akwayi mondo iyie iwinj wechena gi ngʼwono, ma ok ijok.\n“Jo-Yahudi duto ongʼeyo ngimana kaka chalo nyaka aa e nyathi; bende gingʼeyo nyaka aa chakruok kaka ngimana osebet e pinywa kendo e Jerusalem.\nGisebedo ka gingʼeya kuom higni mangʼeny, kendo ginyalo timo nenda, ka gihero, ni kaluwore gi chike ma tiendgi tek mag ogandawa, naluwo kit jo-Farisai.\nTo koro sani iyala nikech geno ma an-go kuom singruok mane Nyasaye otimo ne kwerewa.\nMano e singruok ma dhoutwa apar gariyo geno mondo one kochopo kare, ka gisiko gitiyo ni Nyasaye odiechiengʼ gotieno. To koro ruoth Agripa, en mana wach genoni, emomiyo jo-Yahudi kwana kaka jaketho.\nEre gima omiyo, un jo-Yahudi, ok unyal yie ni Nyasaye chiero joma otho?\n“Kata mana an awuon naketo chunya mar timo duto manyalo mondo akwed nying Yesu ja-Nazareth.\nChutho, mano e gima natimo Jerusalem, kuma nayudoe teko koa kuom jodolo madongo, mine atero jomaler mathoth e od twech; kendo kane inegogi, to nagoyo ombucha, ka ayie gi nekgi.\nKuom kinde mangʼeny ne adhi e sinagogi ka sinagogi mondo akawgi akumgi, kendo natemo chunogi mondo giyany Nyasaye. Nikech chunya ne rach kodgi ni nyaka atiekgi, ne adhi nyaka e mier ma oko mondo asandgi.\n“Chiengʼ moro achiel kane adhi Damaski, ne an gi teko kod wach moa kuom jodolo madongo.\nTo ruoth Agripa, kane an e yo awuotho kar odiechiengʼ tir, ne aneno ler moa e polo mangʼangʼni moloyo wangʼ chiengʼ kendo nomenya kaachiel gi joma ne awuothogo.\nNe wapodho piny waduto, eka ne awinjo dwol moro kawuoyo koda gi dho jo-Hibrania ni, ‘Saulo, Saulo, isanda nangʼo? Riwi mabith migweyono biro mana hinyi in iwuon.’\n“Eka napenjo ni, ‘In ngʼa, Ruoth?’ “Ruoth to nodwoka ni, ‘An e Yesu misando.\nTo koro aa malo ichungʼ gi tiendi. Asefwenyorani mondo awali kaka jatich kendo janeno kuom gik miseneno kuoma kendo kuom gik mamoko ma abiro nyisi.\nAbiro resi e lwet jou kendo kuom joma ok jo-Yahudi. Aori irgi\nmondo iyaw wengegi, kendo mondo ilokgi gia e mudho, giduogi e ler, kendo gia e teko Satan, giduogi ir Nyasaye; ka gitimo kamano eka richogi nowenegi, kendo gibedi e achiel gi ji duto mosepwodhi, nikech giyie kuoma.’\n“Kuom mano, Ruoth Agripa, ne ok atamora timo kaka fweny moa e polo nonyisa.\nMokwongo ne anyiso joma nodak Damaski kendo joma odak Jerusalem nyaka joma odak Judea duto kaachiel gi joma ok jo-Yahudi ka ayalonegi mondo gilokre giwe richo kendo gidwog ir Nyasaye, mondo ginyis ni giseweyo richo adier gi kit ngimagi.\nMano e gima nomiyo jo-Yahudi omaka e laru mar hekalu kendo negitemo mondo ginega.\nTo Nyasaye osekonya e kindego duto, omiyo koro ahulo wechegi machalre, ni ji ajia kod joma ogen. Onge gima awacho mopogore gi mago mane jonabi kod Musa jowacho ni notimre.\nNegiwacho ni Kristo nyaka sandi, kendo nyaka obed ngʼama okwongo chier oa kuom joma otho, mondo okel ler ni jo-Yahudi kaachiel gi joma ok jo-Yahudi.”\nKane Paulo dhi nyime gi wuoyo kamano, Festo nokok matek niya, “Wiyi okethore, Paulo! Somo misomo mangʼeny oseloki janeko!”\nTo Paulo nodwoke niya, “Ok an janeko, Ruoth Festo. Gima awacho en adier kendo winjore maber.\nKata Ruoth Agripa ongʼeyo wechegi maler, omiyo anyalo wuoyo kode gi chir. Angʼeyo maonge kiawa ni wechegi duto ok opondone, nikech ok osetimgi lingʼ-lingʼ.\nRuoth Agripa, bende iyie kuom jonabi? Angʼeyo ni iyie kuomgi.”\nEka Agripa nowacho ni Paulo niya, “Iparo ni e sa machwokni inyalo loka abed ja-Kristo?”\nPaulo nodwoke niya, “Kata obed sa machwok kata malach, to alamo Nyasaye ok mana ne in kende, to nyaka ni ji duto mawinjo wachna kawuono, mondo gichal koda, makmana nyoroche motweyagogi ema kik tweugo un bende.”\nEka Ruoth Agripa gi Ruoth Festo, nochungʼ kaachiel gi Bernike gi ji duto ma nobet kodgi.\nNegia e odno, kendo sa mane gidhi negiwuoyo kendgi kagiwacho niya, “Onge gima ngʼatni timo marach mowinjore gi tho kata tere e od twech.”\nBangʼe Agripa nowacho ni Festo niya, “Ngʼatni dine wagonyo thuolo ka dine bed ni pok okwayo mondo otere e nyim Kaisar.”\nTich Joote 26:1\nTich Joote 26:2\nTich Joote 26:3\nTich Joote 26:4\nTich Joote 26:5\nTich Joote 26:6\nTich Joote 26:7\nTich Joote 26:8\nTich Joote 26:9\nTich Joote 26:10\nTich Joote 26:11\nTich Joote 26:12\nTich Joote 26:13\nTich Joote 26:14\nTich Joote 26:15\nTich Joote 26:16\nTich Joote 26:17\nTich Joote 26:18\nTich Joote 26:19\nTich Joote 26:20\nTich Joote 26:21\nTich Joote 26:22\nTich Joote 26:23\nTich Joote 26:24\nTich Joote 26:25\nTich Joote 26:26\nTich Joote 26:27\nTich Joote 26:28\nTich Joote 26:29\nTich Joote 26:30\nTich Joote 26:31\nTich Joote 26:32


Mathayo 16 | Muma e Intanet | New World Translation (1984)\nSOM E Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Bulgarian Cambodian Catalan Cebuano Changana (Mozambique) Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Cibemba Croatian Cuban Sign Language Czech Dangme Danish Dhok Mitiyoe gi Ranyisi ma Jamaica Dhok Mitiyoe gi Ranyisi ma Nigeria Dhok mar Ranyis ma Nicaraguan Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Austrian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Costa Rican Dhok mar Ranyisi ma Croatian Dhok mar Ranyisi ma Czech Dhok mar Ranyisi ma Dutch Dhok mar Ranyisi ma Ecuadorian Dhok mar Ranyisi ma Filipino Dhok mar Ranyisi ma Greek Dhok mar Ranyisi ma Guatemalan Dhok mar Ranyisi ma Honduras Dhok mar Ranyisi ma Hungarian Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Irish Dhok mar Ranyisi ma Israeli Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Mexican Dhok mar Ranyisi ma New Zealand Dhok mar Ranyisi ma Panamanian Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Portuguese Dhok mar Ranyisi ma Quebec Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Swedish Dhok mar Ranyisi ma Swiss German Dhok mar Ranyisi ma Taiwanese Dhok mar Ranyisi ma Thai Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Drehu Dutch Efik Estonian Ewe Faransa Fijian Finnish Ga Georgian German Ghanaian Sign Language Gitonga Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Icelandic Igbo Iloko Indian Sign Language Indonesian Isoko Italian Japanese Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kisungu Kongo Korean Krio Kwanyama Laotian Latvian Lingala Lithuanian Luganda Lunda Luvale Macedonia Macua Madagascar Sign Language Malagasy Malay Malayalam Malaysian Sign Language Maltese Marathi Marshallese Maya Moore Mozambican Sign Language Myanmar Ndebele Ndebele (Zimbabwe) Nepali Nias Norwegian Nyaneka Nzema Oromo Ossetian Otetela Pangasinan Papiamento (Curacao) Persian Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Romanian Ronga Russian Salvadoran Sign Language Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zulu\nIkwayo Yesu mondo ochiw ranyisi (1-4)\nThowi mar Jo-Farisai kod Jo-Sadukai (5-12)\nOfungu mag Pinyruoth (13-20)\nKanyakla moger e wi lwanda (18)\nIkoro tho mar Yesu (21-23)\nBedo japuonjre Yesu madier (24-28)\n16 Eka Jo-Farisai gi Jo-Sadukai nobiro ire mondo giteme, mi ne gikwaye mondo omigi ranyisi moro moa e polo. 2 Nodwokogi kama: “Ka odhiambo ochopo, uwacho ni, ‘Kit yamo biro bet maber nimar polo kwarkwar,’ 3 to gokinyi uwacho ni, ‘Piny biro bet mang’ich kendo ni koth biro chue nimar polo kwarkwar kendo odudo.’ Ung’eyo nono kit kor polo, to fwenyo ranyisi mag ndalo to otamou. 4 Tieng’ marach kendo ma terore* siko ka manyo ranyisi, to onge ranyisi ma nomigi mak mana ranyisi mar Jona.” Eka nodhi moweyogi chien. 5 Koro jopuonjrene nong’ado loka nam to wigi nowil ma ok giting’o makate. 6 Yesu nokonegi niya: “Yawuru wang’u kendo tang’uru gi thowi mar Jo-Farisai kod Jo-Sadukai.” 7 Omiyo, ne gichako wacho e kindgi giwegi niya: “Nende ok wabiro gi makate.” 8 Kong’eyo mano, Yesu nopenjogi kama: “Ang’o momiyo uwuoyo kamano e kindu uwegi ni ne ok uting’o makate, un joma yiegi tin-gi? 9 Pok uwinjo tiend wachno, koso ok upar makate abich ma ne opidhgo ji 5,000 kod kwan mag okepni ma nuchoko? 10 Kata, ok upar makate abiriyo ma ne opidhgo ji 4,000 kod kwan mag okepni madongo ma nuchoko, koso? 11 Ere kaka ok unyal fwenyo ni ne ok awuo kodu e wi makate? Kata kamano, tang’uru gi thowi mar Jo-Farisai gi Jo-Sadukai.” 12 Eka koro ne giwinjo tiend gimomiyo nowachonegi ni gitang’, ok ne thowi mar makate, to ne puonj mag Jo-Farisai gi Jo-Sadukai. 13 Ka nosechopo e alwora mar Kaisaria Filipi, Yesu nopenjo jopuonjrene niya: “Ji wacho ni Wuod dhano en ng’a?” 14 Ne gidwoke kama: “Jomoko wacho ni en Johana Jabatiso, moko ni Elija, to pod moko wacho ni en Jeremia kata achiel kuom jonabi.” 15 Nopenjogi niya: “Un to uwacho ni an ng’a?” 16 Simon Petro nodwoke kama: “In e Kristo, Wuod Nyasaye mangima.” 17 Yesu nowachone niya: “Simon wuod Jona, in ng’at mamor, ok nikech ringruok kod remo e ma ofwenyonigo, to nikech Wuora manie polo e ma otimoni kamano. 18 Bende, awachoni niya: In Petro, kendo e wi lwandani anagerie kanyaklana, kendo dho rangeye mag Liel* ok noloye gi teko. 19 Abiro miyi ofungu mag Pinyruodh polo kendo gima itueyo e piny nobed gima osetue e polo, to gima igonyo e piny nobed gima osegony e polo.” 20 Eka nokwero jopuonjre matek ni kik gihul ne ng’ato ang’ata ni en e Kristo. 21 Chakre kindeno ka dhi nyime, Yesu nochako lero ne jopuonjrene ni nyaka to odhi Jerusalem mi oyud sand mang’eny koa kuom jodongo, gi jodong-jodolo, kod jondiko, kendo ibiro nege kae to e odiechieng’ mar adek ibiro chiere. 22 Mano nomiyo Petro otere tenge mochako kwere niya: “Kechri iwuon, Ruoth; mano ok bi timoreni ngang’.” 23 To nolokore mowacho ne Petro niya: “Dhi chien ka ng’eya, Satan! In gima kelona chwanyruok, nikech ok in gi paro mag Nyasaye, to mag dhano.” 24 Bang’ mano, Yesu nowacho ne jopuonjrene niya: “Ka ng’ato ang’ata dwaro luwa, to mondo okwerre owuon kendo oting’ yadh-sandne, kae to odhi nyime luwa. 25 Nikech ng’at ma dwaro reso ngimane nolal ngimane, to ng’at molalo ngimane nikech an, obiro nwang’o ngimane. 26 Kuom adier, ere ohala ma ng’ato yudo ka onwang’o piny duto to ngimane to olalne? Kata ere gima ng’ato nyalo chiwo mondo okaw kar ngimane? 27 Nikech Wuod dhano nobi e duong’ mar Wuon mare ka en gi malaikene, kae to enochul ng’ato ka ng’ato ka luwore gi kaka timne obet. 28 Adier awachonu ni, nitie moko kuom joma ochung’ kae ma ok nobil tho ngang’ nyaka gikwong gine Wuod dhano ka biro e Pinyruodhe.”\n^ Tiende ni, “Hades” ma tiende en kar joma otho. Ne Glosari.


Luka 8 - Holy Bible [Luo Bible 2015] - (Luk 8)\nBang’ kinde moko, Yesu nowuotho e mier madongo kod matindo duto, kalando Wach Maber mar Loch Nyasaye. Jopuonjrene apar gariyo bende ne jodhi kode,\nkaachiel gi mon moko mane osegolonigi jochiende maricho, kendo ochango tuochegi, kaka Maria, mane iluongo ni Magdala, mane osegolone jochiende abiriyo,\ngi Joana chi Chuza, mane jatelo e od Herode, gi Susana, kaachiel gi mon mamoko mang’eny. Mon-go ne konyo Yesu kod jopuonjrene mana gi gigi giwegi.\nJi nosiko ka biro ir Yesu, kaa e mier duto, kendo chieng’ moro kane oganda maduong’ osechokore, Yesu nogoyonigi ngero niya,\n“Ng’at moro ne odhi chuoyo, kendo kane oyudo ochuoyo, kodhi moko nolwar e wang’yo, mi ji nonyonogi, kendo winy nochamogi.\nTo kodhi moko nolwar kama otimo lwanda, kendo kane gisetwi, ne giwang’, nikech lowono ne ok ng’ich.\nKodhi moko to ne olwar e kind kudho, kendo kudho nodongo e kindgi, mothung’ogi.\nKodhi moko to nolwar e lowo maber, mi otwi, kendo odongo, bang’e moro ka moro nonyago kodhi mia achiel.” Eka Yesu notieko kawacho ni, “Ng’at man gi it mar winjo, to mondo owinji!”\nJopuonjre Yesu nopenje mondo onyisgi tiend ngerono,\nmi nodwokogi niya, “Un osemiu ng’eyo weche mopondo mag Loch Nyasaye. Ji mamoko to ipuonjo mana e yor ngeche, kaka muma wacho ni, ‘Kata da ging’ichi manadi, to ok ginyal ng’eyo, bende kata da giwinji, to wach ok nyal donjonigi.’ ”\nEka nowacho ni jopuonjrene niya, “Tiend ngerono e ma: Kodhi en wach Nyasaye.\nOmiyo kodhi mane olwar e wang’yo ochung’ kar joma winjo wachno, to Satan biro, kendo gole oko e chunygi, mondo kik gibed gi yie, mi wargi.\nTo kodhi mane olwar kama otimo lwanda ochung’ kar jogo ma winjo wachno, kendo yiego gi mor. To wachno ok mok e chunygi, to gibedo gi yie mana kuom ndalo matin kende, to ka tem obiro, to gipodho.\nKodhi mane olwar e kind kudho, to gin jogo, ma winjo wachno, to parruok, gi mwandu, kod mor mar piny, thung’ogi, kendo ok ginyag gimoro maber.\nTo kodhi mane olwar e lowo maber, gin joma winjo wachno gi chuny makare kendo malong’o, kendo gimake matek, nyaka chop ginyagi.\n“Onge ng’at manyalo moko taya, to aye umo gi atonga, kata keto e bwo kitanda. To okete mana e rachungi taya, mondo orieny ni joma donjo e ot.\nOnge gima opandi ma ok nong’ere kendo onge gimoro moum, ma ok nofwenyre ratiro.\nEmomiyo chikuru itu maber mondo uwinj gima iwachonu, nimar ng’at man-go ema nomedi, to ng’at maongego, noma kata mana mano matin moparo ni en-go!”\nMin Yesu kod owetene nobiro ire, to ne ok ginyal chopo bute nikech ji ne ng’eny ahinya.\nEka ng’at moro nowacho ni Yesu niya, “Meru kod oweteni ochung’ oko, dwaro neni.”\nTo Yesu nodwokogi ni, “Joma winjo wach Nyasaye kendo rito e mama kendo e owetena.”\nChieng’ moro Yesu nodonje e yie gi jopuonjrene, mowachonigi niya, “Wang’aduru nam mondo wadhi loka cha.” Kuom mano ne gisiayo yie.\nTo kane gikwang’, nindo notero Yesu. Eka ahiti mang’ongo notugore e nam, mi pi nochako pong’o yie kendo koro ne gichiegni tho.\nOmiyo ne gisudo ir Yesu mi gichiewe, ka giwachone niya, “Ruoth! Ruoth! Watho!” Yesu noa malo, mokwero yamo gi apaka mager mi oling’, kendo nam nokue.\nBang’ mano, nopenjo jopuonjrene niya, “Ere yie ma un-go?” To ne giluor, kendo ne giwuoro, mi gipenjore niya, “Ma en ng’ama nadi, makwero kata mana yamo gi apaka, to winje awinjani!”\nNe gikwang’, mi gichopo e piny jo-Gerasi, man loka machielo mar Galili.\nTo kane Yesu owuok oko e dhonam, noromo gi ng’at moro man gi jochiende, ng’atno noyudo osedar e dala mane odakie, kendo kuom ndalo mang’eny, nobedo kowuotho duk, bende ne ok odak e ot, to nosiko mana kama iyikoe joma otho.\nKane oneno Yesu, ne oywak matek, mi opodho e nyime kokok niya, “Yaye! Yesu, Wuod Nyasaye Maduong’ Moloyo! Ilaro ang’o koda? Asayi kik isanda!”\nNe owacho kamano nikech ne oyudo Yesu osekwero jachien marach mondo owuog oko kuome. Jachiendno nosethage kuom kinde mang’eny, kendo kata obedo ni ji ne orite matek, kotue luetene gi tiendene kod nyororo, to ne ochodo achoda, mi oring odhi e thim ka jachien riembe.\nYesu nopenje niya, “Nyingi ng’a?” To nodwoko ni, “Nyinga en Oganda.” Nodwoko kamano nikech jochiende mang’eny nosedonjo kuome.\nEka jochiendego nohombo Yesu mondo kik oriembgi gidhi e Bur Matut Maonge Gikone.\nTo noyudo ka kueth maduong’ mar ngurue kwayo e bath got, machiegni gi kanyo. Jochindego nohombo Yesu ni mondo oyienigi gidonj kuom nguruego, mi noyienigi.\nOmiyo ne giwuok kuom ng’atno, mi gidhi gidonjo kuom ngurue. Eka nguruego duto noringo matek karidore nyaka ei nam, mi pi onegogi pep.\nKane jokwadhgi oneno gima otimore, ne giringo, mi gidhi gilando wachno e gweng’no duto.\nEka ji nowuok mondo odhi one ane gima osetimore. Ne gibiro ir Yesu, mi ginwang’o ng’at mane jochiende owuok kuomeno kobet piny e tiend Yesu, korwakore, kendo ka wiye koro ber, mi giduto ne gidoko maluor.\nJoma ne oneno gima ne otimore, ne onyiso ji kaka ng’at mane nigi jochiendeno osechango.\nBang’ mano, ji duto mane odak e piny jo-Gerasi nokwayo Yesu mondo oa e pinygi, nikech ne giluor ahinya. Kuom mano Yesu nodonjo e yie mondo oa.\nTo ng’at mane jochiende owuok kuomeno nohombe ni, “Yie mondo wadhi kodi.” To Yesu nokwere, kawachone ni,\n“Dog dala, mondo inyis ji gik madongo ma Nyasaye osetimoni.” Kuom mano, ng’atno noa modhi owuotho e gweng’no duto, konyiso ji gik madongo mane Yesu otimone.\nKane Yesu oduogo loka machielo, ji mathoth norwake gi mor, nikech noyudo girite giduto.\nEka ng’at moro ma nyinge Jairo, mane jaduong’ od lemo, nobiro kanyo. Nopodho piny e tiend Yesu, mi okwaye mondo odhi kode,\nnikech nyare achiel kende ma jahigni apar gariyo ne tuo, ohewore. Kane Yesu oyudo dhiyo kuno, ji ne thung’e koni gi koni.\nTo dhako moro ne ni kanyo mane iye osechuer kuom higni apar gariyo. Kata obedo ni nosetieko mwandune duto kochulo jothieth, to onge kata achiel mane nyalo thiedhe.\nNosudo gi yoka ng’e Yesu, momulo riak lawe, kendo gi kanyono rembe nochok.\nTo Yesu nopenjo niya, “En ng’a momula?” To kane ji duto okwer, Petro nowachone ni, “Ruoth! Ok ineye kaka jogi oluori koni, gi koni, kendo othung’i?”\nTo Yesu nowachone niya, “Kata kamano, ang’eyo ni ng’ato osemula, nikech awinjo ka teko owuok kuoma.”\nKane dhakono oneno ni osefwenye, nobiro kokirni, mi opodho piny e tiend Yesu. Eka ne onyise, mana e nyim ji duto kanyo, gima ne omiyo omule, kendo kaka ne ochango mana gi kanyono.\nYesu nowachone niya, “Nyara, yieni ema omiyo ichango. Dhiyo gi kue.”\nKane pod Yesu wuoyo, jaote moro nobiro koa e od jaduong’ cha, mowacho niya, “Nyari osetho, omiyo koro kik ichand Japuonj.”\nYesu nowinjo kamano, mowacho ni jaduong’no niya, “Kik ibed maluor, to bed mana gi yie motegno. Nyari biro kwo.”\nKane ochopo e odno, ne ok oyie ni ng’ato mondo odonj kode, mak mana Petro gi Johana kod Jakobo, kaachiel gi wuon nyathi kod min mare.\nJi duto mane ni kuno ne ywago nyathino malit, komako wigi, to Yesu nowachonigi niya, “Weuru ywak, nikech nyathi ok otho, to onindo aninda.”\nTo giduto ne ginyiere anyiera, nikech ne ging’eyo ni nyathi osetho.\nTo Yesu nomako lwet nyathino, mi owachone matek niya, “Nyako, a malo!”\nChunye nodwogo, mi oa malo mana gikanyono. Eka Yesu nowachonigi ni mondo gimiye chiemo ocham.\nJonywolne nohum nono, to Yesu nokwerogi ni kik ginyis ng’ato gima otimore.


Daniel 10 - Holy Bible [Luo Bible 2020] - (Dan 10)\nE higa mar adek mar loch Sairas ruodh Pasia, nonyis Daniel (ma bende iluongo ni Belteshazar) tiend fwenyno mane oseneno. Wachno ne en adier, kendo ne en kuom lweny moro maduongʼ! Tiend wachno nobirone e fweny.\nE kindeno, an Daniel, noyudo akuyo kuom jumbe adek,\nTarik piero ariyo gangʼwen mar dwe mokwongo, kane oyudo achungʼ e geng aora maduongʼ ma Tigris,\nne atingʼo wangʼa kendo e nyima kanyo naneno ngʼato morwako law mayom, kendo notweyo kamba molos gi dhahabu malerie mogik e nungone.\nDende nechalo gi kidi ma nengone tek miluongo ni krisolit, lela wangʼe ne chalo gi mil polo, to wengene ne mil ka mach makakni, bedene gi tiendene ne mil ka mula morudhi maler, kendo dwonde ne chalo gi dwond oganda maduongʼ.\nAn Daniel kenda ema naneno fwenyno joma ne ni koda to ne ok onene, kata kamano luoro maduongʼ nomakogi mi negitony gi ngʼwech mi gipondo.\nOmiyo ne adongʼ kenda, ka angʼiyo fweny maduongʼni; tekra norumo, lela wangʼa notwo ka gima atho, kendo nanyosora marumo.\nBangʼe nawinje kowuoyo, mine achikone ita; nindo matut notera, kendo napodho piny auma.\nLwedo moro nomula, mi nomiyo tiendena gi bedena ochako tetni.\nNowachona niya, “Daniel, in ngʼat ma Nyasaye ogeno ahinya, aa malo kendo par matut kuom weche ma adwaro nyisigi, nikech koro oseora iri.” To ka nowachona kamano, nachungʼ malo ka atetni.\nNomedo wachona ni, Daniel, kik iluor. Odiechiengʼ mane ichake keto chunyi mar winjo tiend wachni, kendo kane ibolori e nyim Nyasachi, ema wechegi ne owinjie, kendo koro asebiro mondo akelni dwoko margi.\nMakmana pinyruodh Pasia nogengʼona kuom ndalo piero ariyo gachiel. Eka bangʼe Mikael, ma en achiel kuom malaike madongo, nobiro mondo okonya, nikech ruodh Pasia ogengʼona.\nOmiyo asebiro mondo alerni tiend gima biro timore ne jou, nimar fweny misenenono wuoyo kuom gik mabiro timore e ndalo mabiro.\nKane oyudo owachona wachni ne akulo wiya piny, kendo dhoga nomoko.\nEka ngʼat moro machalo dhano nomulo dhoga, mi nayawo dhoga kendo nachako wuoyo. Ne awachone ngʼama nochungʼ e nyima niya, “Ruodha, chandruok oromo chunya nikech fweny ma aseneno, kendo anyosora marumo.\nEre kaka an, jatichni, dawuo kodi, in, ruodha? Tekra orumo kendo kata yweyo otama.”\nEka ngʼatno nochako omula kendo mi omiya teko.\nNowachona niya, “We luor, yaye in ngʼat ma Nyasaye ogeno ahinya. Bed gi kwe! Yud teko sani, bed motegno.” Ne ayudo teko e sa mane owuoyoe kodano, kendo nawacho niya, “Ruodha, wuo awuoya, nikech koro iseduogona teko.”\nNowachona niya, “Bende ingʼeyo gimomiyo asebiro iri? Onego adogi ma ok adeko mondo aked gi ruodh Pasia, to ka asedhi, ruodh jo-Yunani biro biro;\nto mokwongo, abiro nyisi gima ondiki e Kitabu mar Adiera. (Onge ngʼama osebedo ka konya kedo kod ruodhigo makmana Mikael malaika ma jarit piny.


wuok tich. Dwe mar apar gi achiel 30, 2020\nJozi, tich ang'wen. Dwe mar ochiko 10, 2020 - Chieng' tich abich. Dwe mar apar gi ariyo 30, 2020. 𓀠 6


JW Chenro mar Chokruok mar Ngimawa kod Tijwa ma Mach 9-15, 2020\nNgimawa kod Tijwa Kaka Jokristo–Chenro mar Chokruok | Mach 2020\nSOM E Abbey Abua Abui Acholi Afrikaans Ahanta Aja Akha Albanian Altai Alur Amharic Amis Arabic Arabic (Egypt) Armenian Armenian (Ma Imbo) Assamese Ateso Attié Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Bete Biak Bicol Bislama Bissau Guinean Creole Bolivian Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Croatian Cuban Sign Language Czech Damara Dangme Danish Dhok Mitiyoe gi Ranyisi ma Nigeria Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Bolivian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Ecuadorian Dhok mar Ranyisi ma Faransa Dhok mar Ranyisi ma Filipino Dhok mar Ranyisi ma Finnish Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Malawi Dhok mar Ranyisi ma Mexican Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Quebec Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Taiwanese Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Digor Douala Drehu Dutch Edo Efik Emberá (Catío) Esan Estonian Ewe Fang Fante Faransa Faroese Fijian Finnish Fon Frafra Ga Galician Garifuna Georgian German Gitonga Gokana Greek Greenlandik Guadeloupean Creole Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (White) Huastec (San Luis Potosi) Hungarian Hunsrik Iban Ibanag Ibanda Icelandic Idoma Igbo Igede Iloko Indian Sign Language Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kisungu Kisungu (Liberia) Kongo Korean Kosraean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lingala Lithuanian Low German Luganda Lukhonzo Lunda Luvale Macedonia Madagascar Sign Language Malagasy Malay Malayalam Maltese Mam Mambwe-Lungu Manyawa Mapundugun Marathi Mari Marshallese Mauritian Creole Maya Mazatec (Huautla) Mbunda Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngiemboon Nias Norwegian Nsenga Nsenga (Mozambique) Nyungwe Nzema Obolo Odia Okpe Oromo Ossetian Otetela Otomi Palauan Pangasinan Papiamento (Curacao) Persian Phimbi Pidgin (West Africa) Polish Ponapean Portuguese Portuguese (Portugal) Punjabi Punjabi (Shahmukhi) Quebec (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarontongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Saint Lucian Creole Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Tewe Thai Tigrinya Tiv Tlapanec Tojalabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yemba Yoruba Zambian Sign Language Zande Zapotec (Isthmus) Zapotec (Lachiguiri) Zulu\nWer 132 kod Lamo\nWeche Michakogo (Dak. 1)\n“Imanyo ne Isaka Dhako”: (Dak. 10)\nCha 24:2-4—Ibrahim nooro jatichne mondo odhi omany ne Isaka dhako e kind joma ne lamo Jehova (wp16.3 14 ¶3)\nCha 24:11-15—Jatij Ibrahim noromo gi Rebeka e soko (wp16.3 14 ¶4)\nCha 24:58, 67—Rebeka noyie bedo chi Isaka (wp16.3 14 ¶6-7)\nNono Puonj Manie Wach Nyasaye: (Dak. 10)\nCha 24:19, 20—Gik ma Rebeka notimo ma onyiswa e ndikono puonjowa ang’o? (wp16.3 12-13)\nCha 24:65—Ang’o momiyo Rebeka noumo wiye, to mano puonjowa ang’o? (wp16.3 15 ¶3)\nSomo mar Muma ma jumani opuonji wach mane e wi Jehova Nyasaye, e wi tijwa mar lendo, kata e wi wach moro machielo?\nSomo mar Muma: (Dak. 4 kata matin ne mano) Cha 24:1-21 (th somo 2)\nVidio mar Limbe Mokwongo: (Dak. 4) Wuoyo. Tug vidiono, kae to ipenj penjo ma luwogi: Ere kaka jalendo notiyo maber gi penjo? Jalendo notimo nang’o ka ne wuon ot ochiwo dwoko ma ok kare e wi Yesu?\nLimbe Mokwongo: (Dak. 2 kata matin ne mano) Ti gi weche mwanyalo chako wuoyogo gi ji. (th somo 1)\nLimbe Mokwongo: (Dak. 3 kata matin ne mano) Chak gi weche mwanyalo chako wuoyogo gi ji. Chiw dwoko e wi wach ma ji ohero wacho e alworau ka gitemo kwedowago. (th somo 12)\nGwelo Ji e Rapar: (Dak. 3 kata matin ne mano) Chak gi weche mwanyalo chako wuoyogo gi ji. Wuon ot orwako wach. Wuo gi wuon ot e wi vidio mar Par Tho Yesu (kik itug vidiono) kendo ilerne gima vidiono wuoye. (th somo 11)\nKampen mar Gwelo Ji e Rapar Biro Chakore Ngeso, Mach 14: (Dak. 8) Wuoyo. Pog ne ji duto kalatas ma igwelogo ji e rapar kae to unon weche ma ni e iye. Tug vidio ma nyiso kaka wanyalo gwelo ji e rapar kae to uwuoye. Nyis chenro moseketi mar gwelo ji e alworau duto.\n“Ibiro Gwelo Jomage?”: (Dak. 7) Wuoyo.\nPuonjruok Muma e Kanyakla: (Dak. 30) jy sula mar 107\nWeche Mitiekogo (Dak. 3 kata matin ne mano)\nWer 9 kod Lamo\nNgimawa kod Tijwa Kaka Jokristo Chenro ma Mach 9-15, 2020\nmwb20 Mach ite 3\nMWANDU MA YUDORE E WACH NYASAYE ‘Nyasaye Notemo Ibrahim’\nMWANDU MA YUDORE E WACH NYASAYE Imanyo ne Isaka Dhako\nNGIMAWA KAKA JOKRISTO Ibiro Gwelo Jomage?\nMWANDU MA YUDORE E WACH NYASAYE Esau Nouso Pokne mar Bedo Wuoyi Makayo\nMWANDU MA YUDORE E WACH NYASAYE Jakobo Noyudo Gueth ma ne En gi Ratiro mar Yudo\nMach 30–April 5\nMWANDU MA YUDORE E WACH NYASAYE Jakobo Kendo\nNGIMAWA KAKA JOKRISTO Kaka Wanyalo Medo Lony e Tij Lendo—Lendo ne Muofni\nText Yore mag golo buge mag digital NGIMAWA KOD TIJWA KAKA JOKRISTO–CHENRO MAR CHOKRUOK Mach 2020\nNGIMAWA KOD TIJWA KAKA JOKRISTO–CHENRO MAR CHOKRUOK Mach 2020


Nikech ka ngʼato orito chik duto to opodho e Chik moro achiel kende to odoko jaketho mana ka gima oketho chik duto.\n Zaburi mar Daudi. Wer mower gi maskil. Ogwedh ngʼat ma kethone owene, kendo ma richone oseruchi. Ogwedh ngʼatno ma Jehova Nyasaye ok kwan-ne richone, kendo ma wuondruok onge e chunye. Kane alingʼ to chokena ne ochiyore, kane achur odiechiengʼ duto ma ok aywe. Nikech odiechiengʼ gotieno lweti ne pek kuoma; tekrena ne oduono mana kaka timore e liet mar ndalo oro. Sela Eka ne ahulo richona kendo ne ok apando timbena mag ketho. Ne awacho niya, “Abiro hulo ketho chik maga ne Jehova Nyasaye.” Omiyo ne iweyona ketho mane richona okelo. Sela Kuom mano, owinjore ji duto moluoro Nyasaye olami kapod inyalo yudi; adier ka pige madongo otugore, to ok gibi chopo ire,\nNimar Israel gi Juda pod ok ojwangʼgi Nyasachgi, Jehova Nyasaye Maratego, kata obedo ni pinygi opongʼ gi ketho e nyim Jalno Maler mar Israel.\nBangʼe to anadog kar dakna, nyaka chop kinde maginiyie ni giseketho. Giniduog ira ka gidwara gi chunygi duto nikech thagruok malit magiseyudo.”\nTim jo-Lawi 5:14-19\n Jehova Nyasaye nowacho ne Musa niya, “Ka ngʼato oketho mi otimo richo mar oyiem kaluwore gi chike maler mag Jehova Nyasaye, to nyaka okel ne Jehova Nyasaye im maonge songa kendo man-gi nengo kaluwore gi rapim mar shekel mar kama ler mar lemo. En misango michiwo mar pwodhruok e ketho. Nyaka ochul nengo mar gima ne ok ochiwo kaluwore gi chike maler, kendo bende omedi achiel kuom abich mar nengono kendo ochiwe duto ne jadolo, mabiro kawo imno kendo otimnego misango mar pwodhruok e ketho eka nowene richone. “Ka ngʼata otimo richo kendo otimo gima okwer e chik moro amora mar Jehova Nyasaye, kata obedo ni ok ongʼeye, to en richo kendo en okwane jaketho. Nyaka okelne jadolo im man-gi nengo kendo maonge songa kaka misango mipwodhogo ketho. Kamano jadolo nopwodhe kuom ketho mosetimo kokia kendo nowene. En misango mar pwodhruok e ketho; nikech osetimo marach e nyim Jehova Nyasaye.”\nTim jo-Lawi 7:1-10\n Magi e chike mag misango ma ipwodhruokgo e ketho, ma en misango maler moloyo: Chiayo mar misango mipwodhruokgo e ketho nyaka yangʼ mana kama iyangʼoe chiayo mar misango miwangʼo pep kendo rembe nyaka kir e bethe kendo mar misango koni gi koni. Eka jadolo nokaw bochene duto, kaka sembe gi boche moumo jamb-ich, kod nyiroke kaachiel gi boche mogawe gi man but oguro kendo inigol jwala mabor manie wi chuny kod nyiroke. Jadolo nochiwgi ka wangʼogi ewi kendo mar misango, mondo obed misango miwangʼo gi mach ni Jehova Nyasaye, nikech en misango mipwodhruokgo e ketho. Ngʼato angʼata madichwo ma jaodgi jodolo oyiene chame, to nyaka chame mana e kama ler mar lemo mowal ni Jehova Nyasaye, nikech en gima ler moloyo. Chik achielni ema oriwo misango mar golo richo kod misango mipwodhruokgo e ketho. Misenginigo nodongʼ ni jadolo motimogi, kopwodhogo richo. Jadolo matimo misango miwangʼo pep ma ngʼato ochiwo nodongʼ gi pien chiayono kaka mare owuon. Misango duto mag cham mobul e kendo kata motedi e sufuria, kata e dakuon, nodongʼne jodolo motime; makmana misengini mamoko mag cham moruw gi mo kata ma ok oruw, ema nopog maromre ne yawuot Harun duto.\n Jehova Nyasaye nowacho ne Musa niya, “Wachne jo-Israel kama: ‘Ka dichwo kata dhako okwinyo wadgi e yo moro amora kendo obedo ngʼama ok ja-ratiro ne Jehova Nyasaye, ngʼatno oketho kendo nyaka ohul richo mosetimono. Nyaka ochiw chudo duto mar kethone, omed achiel kuom abich ewi chudono bangʼe ochiwe duto ne ngʼat mosekethone. Ka ngʼat ma okethneno onge gi watne moro amora ma inyalo mi chudono, to chudono en mar Jehova Nyasaye kendo nyaka chiwe ne jadolo, ka itere gi im ma ikwayonego pwodhruok kuom richo. Chiwo duto mowal ma jo-Israel kelo gin mek jadolo. Chiwo mowal mar ngʼato ka ngʼato en mare owuon, ka osechiwe ne jadolo nobed mar jadolo.’ ”\nTim jo-Lawi 5:1-5\n “ ‘Ngʼato angʼata ma nokwongʼre kata ma notamre mar hulo wach moro mosewinjo kata moseneno, en bende nobed jaketho, kendo nyaka kume mi ochul. “ ‘Kata ka ngʼato omulo gimoro makwero, bed ni en le mar bungu motho kata gik mamol motho, ka ok ongʼeyo, mi ofwenye achien, to enodok jaketho. Kata ka orere kuom gimoro makwero moa kuom dhano ka ok ongʼeyo, mi ofwenyo achien, to enodok jaketho. Ka ngʼato ohedhore ma okwongʼore mar timo gimoro, maber kata marach ka ok ongʼeyo, (e wach moro ma ngʼato thoro hedhore ka kwongʼore) mi bangʼe achien ofwenyo, to enodok jaketho. Ka ngʼato angʼata en jaketho e achiel kuom wechegi, to nyaka ohul kaka oseketho,\nTim jo-Lawi 5:15-16\n “Ka ngʼato oketho mi otimo richo mar oyiem kaluwore gi chike maler mag Jehova Nyasaye, to nyaka okel ne Jehova Nyasaye im maonge songa kendo man-gi nengo kaluwore gi rapim mar shekel mar kama ler mar lemo. En misango michiwo mar pwodhruok e ketho. Nyaka ochul nengo mar gima ne ok ochiwo kaluwore gi chike maler, kendo bende omedi achiel kuom abich mar nengono kendo ochiwe duto ne jadolo, mabiro kawo imno kendo otimnego misango mar pwodhruok e ketho eka nowene richone.\nTim jo-Lawi 4:2-3\n “Wachne jo-Israel ni, ‘Magi e chike mabiro mako ngʼato ka odonjo e richo ka ok ongʼeyo kendo otimo gima chik Jehova Nyasaye okwero: “ ‘Ka jadolo mowal oketho mi omiyo joga obedo mogak, to ochune ni nyaka ochiw ni Jehova Nyasaye nyarwath maonge songa kendo otim-go misango mar golo richo, ne richo mosetimono.\nTim jo-Lawi 4:13\n“ ‘Ka oganda mar jo-Israel duto otimo richo ka ok gingʼeyo maponi gitimo gimoro ma chik Jehova Nyasaye okwero, kata obedo ni gikia, to gin joricho.\nTim jo-Lawi 4:27\n“ ‘Ka ngʼato moro ei oganda odonjo e richo ka ok ongʼeyo kendo otimo gima chik Jehova Nyasaye ok oyiego, to en jaketho.\n Zaburi mar Daudi. Wer mower gi maskil. Ogwedh ngʼat ma kethone owene, kendo ma richone oseruchi. Ogwedh ngʼatno ma Jehova Nyasaye ok kwan-ne richone, kendo ma wuondruok onge e chunye. Kane alingʼ to chokena ne ochiyore, kane achur odiechiengʼ duto ma ok aywe. Nikech odiechiengʼ gotieno lweti ne pek kuoma; tekrena ne oduono mana kaka timore e liet mar ndalo oro. Sela Eka ne ahulo richona kendo ne ok apando timbena mag ketho. Ne awacho niya, “Abiro hulo ketho chik maga ne Jehova Nyasaye.” Omiyo ne iweyona ketho mane richona okelo. Sela\nmana kaka wuok chiengʼ bor gi podho chiengʼ, e kaka osepogowa mabor gi kethowa.\n To koro tim makare mar Nyasaye ma ok otenore kuom chik, oseelore, mana kaka Ndiko mag Musa gi Jonabi nyiso. Ngima makareni mar Nyasaye, yudore e yor yie kuom Yesu Kristo ne ji duto moyie. Onge pogruok; nimar ji duto oseketho kendo girem kuom duongʼ mar Nyasaye,\nNyasaye noketo Jal mane onge richo obedo richo mondo kuome wabed joma kare mag Nyasaye.\n Mano e yo ma wangʼeyogo ni wachungʼ e adiera, kendo mabiro miyo chunywa bed gi chir e nyim Nyasaye sa moro amora ma chunywa ngʼadonwa bura. Nikech Nyasaye duongʼ moloyo chunywa, kendo ongʼeyo gik moko duto.\n Koro en angʼo ma wanyalo wacho kuom wachni? Ka Nyasaye en jakorwa, to en ngʼa ma diked kodwa mi lowa? Ka Wuode owuon ema ne ok okecho, to nochiwonwago wan duto, koro en angʼo ma dimone miyowa gik moko duto, kaachiel kode kuom ngʼwonone? En ngʼa manyalo ngʼado bura moro amora ne joma Nyasaye oseyiero? Nyasaye owuon ema keto ji kare. En ngʼa manyalo ngʼadonwa bura marach? Kristo Yesu ema ne otho, to bende ne ochiere odoko mangima mi koro obet e bat korachwich mar Nyasaye kendo okwayonwa. En angʼo manyalo pogowa gihera mar Kristo? Dobed masira, koso chandruok, koso sand, koso kech, koso duk, koso gima rach, koso ligangla? Mana kaka ondiki ni, “Nikech in, tho ochomowa odiechiengʼ duto; ikwanowa kaka rombo mitero kar yengʼo.” Ooyo, ewi gigi duto wan joloch moloyo nikech Nyasaye mane oherowa. Nimar an gi ratiro chuth ni tho kata ngima, kata malaike, kata jochiende, gik matimore ndalogi kata mabiro timore, kata teko mag polo, kata bor, kata tut, kata gima ochwe moro amora, ok nyal pogowa gihera mar Nyasaye mane ei Kristo Yesu Ruodhwa.\nNotimo kamano mondo onyis ratiro e ndalogi ni en owuon en kare, kendo ni oketo kare joma nigi yie kuom Yesu.\nGik moko duto ma Jehova Nyasaye timo oseketo gikogi, kendo giko mar joricho en tho.\nKoro lokreuru uwe richou, udog ir Nyasaye, mondo richou owenu, eka Ruoth noduog chunyu mi uyud kwe,\n Eka Nyasaye nowachone e lek niya, “Ee angʼeyo ni nitimo ma kod paro malongʼo omiyo aseriti mondo kik iketh e nyima. Mano ema nomiyo ok ayieni mondo iriwri kode. Koro dwokne Ibrahim chiege, nimar en janabi, kendo obiro lamoni mi ok initho. To ka ok idwoke, to bed gadiera ni in gi jogi duto ubiro tho.” Kinyne gokinyi mangʼich Abimelek noluongo jotichne duto kendo kane onyisogi gik moko duto mane osetimore, negibedo maluor ahinya. Eka Abimelek noluongo Ibrahim ire mi openje niya, “Angʼo ma isetimonwani? Ere gima rach ma asetimoni ma omiyo isekelo richo maduongʼni kuoma kod pinyruodha? Isetimona gik moko ma ok onego tim ne ngʼato.” Kendo Abimelek nopenjo Ibrahim niya, “En angʼo miparo momiyo itimo gini?” Ibrahim nodwoke niya, “Ne awacho e chunya ni, ‘Adier luor mar Nyasaye onge ka, kendo gibiro nega nikech chiega.’ To bende, kuom adier en nyaminwa, ma nyar wuora, to minewa ema opogore; kendo ne akende obedo chiega. Kendo kane Nyasaye ochika mondo awuog e od wuora mondo awuoth e pinje mamoko, nawachone Sara ni, ‘Mae kaka inyalo nyisa ni ihera: Kamoro amora ma wadhiye wach niya, “An owadu.” ’ ” Eka Abimelek nokelo rombe gi dhok kod wasumbini mamon kod machwo kendo nomiyogi Ibrahim kendo Abimelek nodwokone Ibrahim Sara chiege. Kendo Abimelek nowacho niya, “Pinya duto ni e lweti; dag kamoro amora ma ihero.” Nonyiso Sara bende niya, “Asemiyo owadu shekel mar fedha maromo alufu achiel mondo obed ranyisi ne jou duto ni ionge gi ketho; nikech ok isetimo gimoro amora marach.”\n Abiro wuok kendo adog ir wuora mi anawachne ni: Wuora, asetimo richo e nyim polo kendo e nyimi. Ok awinjora koro oluonga ni wuodi; keta abed kaka achiel kuom jotichni.’\n Eka Petro nobiro ir Yesu mopenje niya, “Ruoth, owinjore awe ne owadwa ndalo adi kokethona? Nyaka ndalo abiriyo koso?” Yesu nodwoke niya, “Awachoni ni ok nyadibiriyo to nyadi piero abiriyo nyadibiriyo. “Mano emomiyo pinyruodh polo chal gi ruoth mane dwaro nono kaka jotichne osetiyo gi pesane. Kane ochako timo nonrono, ngʼat moro mane nigi gope moromo silingʼ tara gi tara ne okel e nyime. To kaka ne ok onyal chulo gopeno, ruodhe nogolo chik mondo en kaachiel gi chiege gi nyithinde, kod gik moko duto mane en-go ousi mondo ochul gowino. “To jatijno nogoyo chonge piny e nyime, moywagorene ni, ‘Yie ihorina mos, abiro chuli gopino duto.’ Ruodh jatijno nokeche mi owene gopeno kendo ogonye odhi. “To bangʼ ka jatijno nosedhi, noyudo achiel kuom jotich wetene mane nigi gope moromo dinari mia achiel. Nomake matek mochako deye, kowachone ni, ‘Chula gopa ma in-go sani!’ “Jatich wadgino nogoyo chonge piny e nyime moywagorene ni, ‘Yie itimna ngʼwono, abiro chuli gopi.’ “To nodagi. Kar timo kamano to noa kanyo mi oloso wach mondo orwak ngʼatno e od twech nyaka chop ochul gowino. Kane jotich mamoko oneno gima notimoreno, chunygi nodoko malit ahinya kendo negidhi mi ginyiso ruodhgi gik moko duto mane osetimore. “Eka ruodhno noluongo jatichneno ire, mowachone ni, ‘An ne aweni gopa mane in-go duto nikech ne iywagorina mondo atim kamano. Angʼo momiyo in to ne itamori kecho jatich wadu kaka an bende ne akonyi?’ Ruodhe ne mirima omako kode mi nochiwe e lwet jo-jela mondo orodhe maonge kech, nyaka chop ochul gowi duto mane en-go. “Kamano e kaka Wuora manie polo biro timo ne ngʼato ka ngʼato ka ok oweyo ne nyawadgi gie chunye.”


Johana 4 - Holy Bible [Luo Bible 2020] - (Joh 4)\nJo-Farisai nowinjo ni joma Yesu ne oseloko obedo jopuonjre, kendo obatiso ne ngʼeny moloyo jopuonjre Johana,\nkata obedo ni Yesu owuon ne ok batiso ji, to jopuonjrene ema ne timo kamano.\nKane Ruoth owinjo wachni, noa Judea mochako odok Galili.\nTo nochune ni nyaka okadh e piny Samaria.\nKuom mano, nochopo e dala moro e piny Samaria miluongo ni Sukar, mane ni machiegni gi puodho mane Jakobo omiyo Josef wuode.\nSoko Jakobo ne ni kanyo, kendo Yesu ne koro ool gi wuoth, omiyo nobet piny e dir sokono. Ne en kar sa auchiel mar odiechiengʼ.\nE sechego chi Samaria moro nobiro umbo pi, mi Yesu nowachone niya, “Yie imiya pi amodhi.”\n(Mano noyudo ka jopuonjrene osedhi Sukar mondo ongʼiew chiemo.)\nChi Samaria-no nowachone niya, “In ja-Yahudi, an to an chi Samaria. Ere kaka ikwaya pi modho?” (Donge ingʼeyo ni jo-Yahudi ok winjre gi jo-Samaria.)\nYesu nodwoke niya, “Ka dine ingʼe mich Nyasaye kendo ingʼe jal makwayi pi mondo omodhi, to dikwaye pi momiyi pi mar ngima.”\nDhakono nowachone niya, “Jaduongʼ, ionge gi gima inyalo tuomogo pi, kendo sokoni bende tut. Pi ngimano to inyalo yud kanye?\nIparo ni iduongʼ moloyo Jakobo kwarwa mane omiyowa sokoni, kendo nomodho pige en owuon kaachiel gi yawuote, gi jambe kod dhoge?”\nYesu nodwoke niya, “Ngʼato ka ngʼato mamodho pigni riyo biro chako loye,\nto ngʼato angʼata momodho pi mamiye ok nochak owinj riyo. Chutho, pi ma anamiye nodok soko mar pi e iye, mosiko ka bubni nyaka chop e ngima mochwere.”\nDhakono nowachone niya, “Jaduongʼ, yie imiyae pigno mondo riyo kik chak loya, kendo kik asik ka achandora gi biro ka pile pile mondo aom pi.”\nYesu nodwoke niya, “Dhi iluong chwori eka iduogi.”\nNodwoke niya, “Aonge gi dichwo.” Yesu nowachone niya, “In kare kuom wacho ni ionge gi dichwo.\nAdiera en ni isebedo gi chwo abich, kendo ngʼat makoro in-go sani bende ok chwori. Gima isewachono en adier.”\nDhakono nowachone niya, “Jaduongʼ, nenorena ni in janabi.\nKwerewa ne lemo ewi godni, to un jo-Yahudi to uwacho ka uramo ni Jerusalem ema nyaka walamie.”\nYesu nodwoke niya, “Nyarwa, yie koda; ndalo biro ma ok unulam Wuoro ewi godni kata ei Jerusalem.\nUn jo-Samaria ulamo gima ukia, nimar warruok aa kuom jo-Yahudi.\nKata kamano kinde biro, kendo osechopo, ma joma lemo gadier nolam Wuoro e yo ma Roho dwaro kendo gadiera, joma lamo kamano ema Wuoro dwaro.\nDhakono nowacho niya, “Angʼeyo ni in Mesia” (miluongo ni Kristo) “mane onego bi kendo ka obiro, to enonyiswa tiend weche duto.”\nEka Yesu nonyise ratiro niya, “An ma awuoyo kodini An e En.”\nE sechego jopuonjrene noduogo, kendo ne giwuoro kane giyude kowuoyo gi dhako. To onge ngʼama nopenjo niya, “Angʼo midwaro kuom dhakoni?” kata niya, “Iwuoyo kode nangʼo?”\nEka dhakono noweyo dapige kanyo, kendo nowuok odok dala mi owachone ji niya,\n“Biuru uneye ngʼama osenyisa gik moko duto ma asetimo. Donge jalni dibed Kristo?”\nJoma odak e dalano duto nowuok kadhi ire.\nTo e sechego jopuonjrene nosiko kajiwe niya, “Rabi, chamie gimoro.”\nTo nowachonegi niya, “An gi chiemo ma achamo ma ukia gimoro amora kuome.”\nEka jopuonjrene nowacho e kindgi giwegi niya, “Dibed ni ngʼato osekelone chiemo?”\nYesu nowachonegi niya, “Chiemba en timo dwach Jal mane oora kendo tieko tichne.\nDonge uwacho ni, ‘Odongʼ dweche angʼwen to ndalo keyo chopo’? Awachonu ni utingʼ wengeu malo urang puothe! Gisechiek giromo keyo.\nKata mana sani ngʼat ma keyo ichulo pokne, kendo ochoko olembe mochiek ne ngima mochwere, mondo omi jachwoyo, kaachiel gi jakeyo, obed mamor kanyakla.\nMana kaka ngero mawacho ni, ‘Ngʼato achiel chwoyo, to ngʼato machielo keyo’ en adier.\nNe aorou mondo uka gima ne ok utiyone. Jomoko nono osetiyo tich matek moloyo, to un useyudo konyruok kuom tichgi matek.”\nJo-Samaria mangʼeny moa e dalano noyie kuom Yesu nikech neno mane dhakono otimonigi kowacho niya, “Ne onyisa gik moko duto ma asetimo.”\nKuom mano, ka jo-Samaria nobiro ir Yesu, negisaye mondo omed bet kodgi, mi nobet kodgi kuom ndalo ariyo.\nOmiyo ji mangʼeny moko bende noyie kuom Yesu nikech weche mane owachonegi.\nNegiwachone dhakono niya, “Koro wayie, ok nikech weche mane iwacho kende; to wasewinje gi itwa wawegi, kendo wangʼeyo gadier ni jalni en Jawar mar piny.”\nBangʼ ndalo ariyogo, nowuok modhi Galili.\n(Mano noyudo ka Yesu owuon nosewacho ni janabi ok mi duongʼ e pinygi owuon.)\nKane ochopo Galili, jo-Galili norwake. Ne giseneno gik moko duto mane osetimo Jerusalem chiengʼ Sap Pasaka, nimar gin bende ne gin kuno.\nNochako olimo dala mar Kana, manie piny Galili, kama ne oloke pi divai. To ne nitie jatelo moro ma wuode ne tuo Kapernaum.\nKane ngʼatni owinjo ni Yesu osechopo Galili koa Judea, nodhi ire mosaye mondo odhi ochang wuode mane chiegni tho.\nYesu nowachone niya, “Angʼeyo ni ka ok uneno honni gi ranyisi, to ok ubi yie.”\nJatelono nowachone niya, “Jaduongʼ, yie idhi koda kapok nyathina otho.”\nYesu nodwoke niya, “Dhiyo, wuodi dhi bedo mangima.” Ngʼatno norwako wach mane Yesu owachoneno, mi noa odhi.\nKane oyudo pod en e yo odok dalane, jotichne noromone gi wach ni wuode koro ngima.\nKane ononogi mondo ongʼe ni en sa mane mane wuode ochangoe, negiwachone niya, “Midhusi nyoro oweye kar sa abiriyo.”\nEka wuon nongʼeyo ni mano e sa nogono mane Yesu owachone niya, “Wuodi dhi bedo mangima.” Kuom mano, en kaachiel gi joode duto ne giyie kuom Yesu.\nMano e hono mar ariyo mane Yesu otimo, ka nodonjo Galili koa Judea.